Lesen E2, E1, E digabung jadi satu Kelas Lesen E

MENTERI Pengangkutan Datuk Seri Dr Wee Ka Siong bersama Presiden Persatuan Pengusaha Lori Bahan Batuan Johor Chia Jee Onn (dua, kanan) melawat ruang pameran semasa hadir melancarkan Kempen Kesedaran Keselamatan Jalan Raya anjuran persatuan itu di Ulu Tiram, semalam. • Foto BERNAMA

JOHOR BAHRU: Lesen Memandu Malaysia (LMM) bagi kenderaan perdagangan dalam Kelas Lesen E sedia ada, iaitu E2, E1 dan E, akan digabungkan menjadi satu Kelas Lesen E sahaja berkuat kuasa mulai 1 Mac ini, kata Menteri Pengangkutan Datuk Seri Dr Wee Ka Siong.

Beliau berkata penggabungan tersebut bakal memudahkan urusan dan menjimatkan masa serta membuka peluang pekerjaan yang lebih luas kepada individu yang bekerja sebagai pemandu kenderaan perdagangan, terutama dalam tempoh pascapandemik Covid-19.

“Mereka boleh memandu semua kelas kenderaan motokar berat (dengan mempunyai LMM dalam Kelas Lesen E) dan tidak terhad kepada sesuatu kategori berat tanpa muatan (BTM) kenderaan motokar berat tertentu sahaja,” katanya.

Beliau berkata dalam ucapannya ketika melancarkan Kempen Kesedaran Keselamatan Jalan Raya anjuran Persatuan Pengusaha Lori Bahan Batuan Johor yang turut dihadiri Presidennya Chia Jee Onn di Ulu Tiram di sini semalam.

Lesen E melibatkan motokar berat tanpa muatan melebihi 7,500 kg, E1 tidak melebihi 7,500 kg dan E2 tidak melebihi 5,000 kg.

Selain itu, hanya sekitar 62,000 orang masih aktif daripada kira-kira 90,000 pemegang Lesen E1 dan E2 yang direkodkan, di samping 11,000 sahaja yang mempunyai Lesen Vokasional.

Justeru, Wee berkata pemegang Lesen E1 dan E2 sedia ada akan ditawarkan untuk menjalani program peralihan bagi mendapatkan Lesen E.

Permohonan tersebut bermula pada 1 Mac ini dan individu terlibat diberi tempoh lima tahun untuk menjalani program tersebut.

Program peralihan itu juga akan ditawarkan kepada pemegang Lesen Vokasional dalam Kelas E1 and E2 ke Lesen Vokasional Kelas E.

“Ini amat penting demi memastikan tahap kompetensi dan keselamatan pemanduan individu terlibat,” katanya. – Bernama

See author's posts


Kuching FA cipta sejarah

KAMI JUARA… Pemain Kuching FA bergambar bersama Dato Sri Haji Abdul Karim Rahman Hamzah dan tetamu lain.

PASUKAN Kuching FA mencipta sejarah tersendiri muncul juara Kejohanan Bola Sepak Liga Wanita Nasional (LWN) Zon Sarawak 2022.The City Girls kendalian jurulatih berpengalaman, Suffian Ibrahim berjaya mencatat kemenangan selesa (3-1) keatas tuan, Samarahan FA pada aksi final yang berlangsung di Stadium Mini Unimas, Kota Samarahan Ahad lalu.Tiga gol skuad warga kota itu dijaringkan oleh Nina Shakila Abdul Kadir minit ke-9, Ashikin Mohammad Anuar minit ke-52 dan Rabiah Bishriyah Abdul Kadir minit ke-90)(+1).Gol tunggal pasukan Samarahan FA dijaringkan oleh Bibiana Kula Ak Jeluing minit ke-74.Kejayaan itu membolehkan pemain Kuching FA membawa pulang wang tunai RM5,000 beserta piala dan pingat.Manakala, wang RM3,000, piala dan pingat diterima pasukan Samarahan FA selaku naib juara.Lebih manis mengiringi kejayaan skuad Kuching FA apabila dua pemain mereka iaitu Nur Salina Bel dan Rabiah Bishriyah Abdul Kadir masing-masing memenangi anugerah penjaring terbanyak dan pemain terbaik yang menerima hadiah berupa piala.Dalam pada itu, pasukan Samarahan FA dipilih sebagai pasukan terbaik.Sementara itu, pasukan Sibu FA menduduki tempat ketiga dan turut membawa pulang wang tunai RM2,000 selain piala dan pingat selepas menumpaskan Serian FA (1-0) ditempat keempat yang turut membawa pulang wang tunai RM1,000 dan piala.Majlis penyampaian hadiah telah disempurnakan Menteri Belia, Sukan Dan Pembangunan Usahawan Sarawak, Datuk Seri Haji Abdul Karim Rahman Hamzah.Turut hadir Residen Bahagian Samarahan, Haji Ibrahim Lumpu, Pengarah Jabatan Belia Dan Sukan (JBS) Negeri Sarawak, Lamat Nyalau, Ketua Pegawai Eksekutif, Perbadanan Sukan Sarawak (SSC), Morshidi Fredrick, Setiausaha Tetap Kementerian Belia, Sukan Dan Pembangunan Usahawan Sarawak, Nancy Jolhi, Timbalan Presiden Persatuan Bola Sepak Malaysia (FAM), Datuk Sivasundaram a/l Sithamparam Pillai, Presiden Persatuan Bola Sepak Sarawak (FAS), Datuk Posa Majais serta barisan exco badan induk berkenaan.Enam pasukan berentap pada saingan yang bermula pada 27 Julai lalu. Pasukan terbabit ialah Samarahan FA, Serian FA dan Betong FA (Kumpulan A).Selain tiga lagi pasukan iaitu Sarikei FA, Sibu FA dan Kuching FA (Kumpulan B).

See author's posts


Ewan menang peringkat ke-11

CALEB Ewan dari Australia memenangi peringkat ke-11 perlumbaan berbasikal Tour de France semalam dengan margin yang paling sempit setelah pecutan sekumpulan pelumba di garisan penamat ditentukan melalui foto finish, dengan Primoz Roglic mengekalkan kedudukan keseluruhan.

Pelumba Lotto Soudal yang kecil yang memvisualisasikan pelbagai senario pecut pada pagi perlumbaan itu mengalahkan pemenang peringkat 10, Sam Bennett, yang mengekalkan jersi hijau dan superstar peloton Peter Sagan.

Ewan memenangi tiga peringkat pada tahun 2019 dan sekarang berkata dia akan mensasar tangga ketiga dalam Jelajah ini dengan menyeberangi Alps untuk mencuba nasib dikemuncak ikonik Tour de France di Champs Elysees.

“Setelah anda mendapat satu anda mahukan dua, dan sekarang saya mempunyai dua, saya mahu yang ketiga di Champs Elysees di Paris,” kata pakar pecut yang juga memenangi peringkat ketiga di Sisteron.

Ewan merupakan pakar pecut, yang terkenal dengan analisis kepalanya yang tenang ketika beraksi, dan dia kini mempunyai lima kemenangan.

“Saya benar-benar dekat dengan mereka di depan, saya lebih kehadapan daripada apa yang saya mahukan, tetapi saya kembali ke kumpulan untuk menonton,” kata pelumba berusia 26 tahun itu.

“Saya tetap tenang dan menunggu ruang yang betul terbuka. Saya tidak tahu apakah saya akan menang kerana saya melemparkan basikal dan melihat ke bawah.

“Tetapi kadang-kadang anda dapat merasakannya,” tambahnya.Kemenangannya lebih mengagumkan kerana pasukannya sudah kehilangan tiga pelumba.

“Kami tidak lagi mempunyai orang untuk melindungi saya, tetapi saya tidak keberatan, mereka membawa saya ke sana,” kata pelumba yang ramah dan popular itu.

Garis penamat di Jelajah Perancis dilengkapi dengan kamera di kedua sudut yang dapat mengambil ribuan gambar sesaat, seperti Grand Prix seperti motorsikal sementara setiap basikal dilengkapi dengan cip mikro, memberikan keputusan segera. – AFP

See author's posts


MDES terima 355,500 penutup hidung dan mulut

KUALA LUMPURZ:
Kementerian Luar melalui Malaysia’s Diplomatic Equipment Stockpile (MDES)
menerima sumbangan sebanyak 355,500 penutup hidung dan mulut serta sumbangan
kewangan berjumlah RM250,000 setakat ini.

Menteri berkenaan
Datuk Seri Hishammuddin Tun Hussein berkata, bantuan yang disumbangkan pelbagai
pihak itu bagi membantu barisan hadapan Wisma Putra mendepani penularan
pandemik Covid-19.

“Selain
peralatan perubatan serta wang ringgit, banyak pihak turut memberi kata-kata
semangat, ucapan penghargaan dan ungkapan terima kasih kepada barisan hadapan
Wisma Putra,” katanya dalam satu kenyataan semalam.

Satu majlis simbolik
penyerahan sumbangan itu telah diadakan di
Wisma Putra, Putrajaya dan disiarkan secara langsung di laman Facebook
rasmi Hishammuddin  tengah hari semalam.

Beliau berkata MDES
diwujudkan kerana Wisma Putra tidak mahu menambah beban kerajaan untuk
mendapatkan kelengkapan daripada Agensi Pengurusan Bencana Negara (NADMA) untuk
diberikan kepada petugas barisan hadapan Wisma Putra.

“Ini kerana,
Wisma Putra faham bahawa barisan hadapan  Covid-19 di Malaysia
khususnya petugas kesihatan, anggota Polis Diraja Malaysia (PDRM) dan anggota
Angkatan Tentera Malaysia (ATM) lebih memerlukan serta perlu diberi
keutamaan,” katanya.

Antara pihak yang
telah memberi sumbangan penutup hidung dan mulut  ialah Perfect China
Co. Ltd (300,000 keping), The Weststar Group (30,000 keping), China
Shipbuilding & Offshore International Co. Ltd (8,000 keping) dan
Malaysia-Myanmar Business Commerce (7,500 keping).

Manakala pihak yang
menyumbangkan bantuan kewangan ialah  Roadcare (M) Sdn.
Bhd sebanyak RM50,000, Tan Sri Francis Lau Tuang Guang (RM50,000) dan individu
yang enggan dikenali (RM150,000).

Sebelum ini antara
pihak terawal yang menyumbangkan bantuan kepada Wisma Putra melalui MDES ialah
kerajaan China yang menyumbangkan 10,000 penutup hidung dan mulut pada 30 Mac
lepas.

Hishammuddin berkata,
Wisma Putra telah mula mengagihkan dan menghantar penutup hidung dan mulut ini
kepada perwakilan-perwakilan Malaysia di luar negara secara berperingkat sejak
2 April lepas.

Selain itu katanya,
sebuah syarikat di Jepun iaitu JAGAM (Tokyo Chapter) and Jounan Shoji Co. Ltd
turut menyumbangkan sejumlah penutup hidung dan mulut khusus untuk warga Wisma
Putra yang bertugas di Kedutaan Malaysia di Tokyo pada 2 April.

Dalam pada itu,
Hishammuddin mengalu-alukan semua pihak  untuk turut
menyumbang bantuan melalui MDES selain  menzahirkan
penghargaan dan sokongan yang tidak berbelah bahagi kepada barisan hadapan
Wisma Putra.

“Marilah kita
sama-sama doakan, semoga usaha Wisma Putra melalui MDES ini dipermudahkan oleh
Allah SWT. Dan semoga krisis Covid-19 yang melanda dunia ketika ini segera
berakhir. Amin Ya Rabbal Alamin,” katanya. – BERNAMA

See author's posts


Sarawak komited perkasa bidang pertanian

DARO: Perancangan pembangunan tanah di kawasan ini sangat penting bagi menjamin masa depan komuniti setempat.

Ahli Dewan Undangan Negeri (ADUN) Daro, Safiee Ahmad berkata, menganggap ia sebagai pemangkin kepada pembangunan sesebuah kawasan.

“Perancangan pembangunan tanah di kawasan ini sangat penting bagi menjamin masa depan komuniti kawasanini.

“Kesedaran untuk mengubah hidup pada hari ini adalah perlu ke arah masa depan yang lebih cerah,” ujarnya.

Tambah beliau, Kerajaan Sarawak sangat komited bagi memperkasakan bidang pertanian seperti mana yang dibentang dalam Bajet Sarawak 2021.

Pembangunan infrastruktur seperti jalan raya juga memainkan peranan penting dalam memajukan bidang pertanian terutama untuk memasarkan hasil pertanian.

“Kawasan kita ini juga terlibat dalam Projek Food Basket yang sedang dibangunkan Kerajaan Sarawak.

“Justeru, apabila siapnya kemudahan asas jalan raya bagi menghubungkan kawasan ini dengan kawasan bandar kelak, ia akan memudahkan pengusaha pertanian untuk mengembangkan perusahaan mereka,” tambahnya.

Safiee berkata demikian pada Majlis Perasmian Program Jangkauan Komuniti Pertanian (AgriCOP) Siri 5 anjuran Jabatan Pertanian Sarikei dan Pertubuhan Peladang Kawasan Matu-Daro, di Dewan Sri Segalang, Kampung Sebena, Meradong, baru-baru ini.

Menurut beliau, AgriCOP bertepatan dengan aspirasi tersebut sekali gus mencetus minat penduduk setempat untuk menceburi bidang pertanian.

“Program ini sangat tepat bagi meningkatkan taraf ekonomi penduduk di kawasan luar bandar.

“Ia bertujuan mendedahkan petani di Sarawak kepada teknologi moden dalam mengusahakan bidang pertanian.

“Jangan jual tanah kepada pihak luar yang cuba mengambil kesempatan termasuk mendengar hasutan daripada pihak luar yang tidak mahu melihat kita membangun.

“Tanah Hat Adat Bumiputera (NCR) yang belum diusahakan boleh disewa kepada syarikat besar bagi mengusahakannya,” tambah beliau.

Pada masa sama, Safiee juga berharap penduduk tempatan memanfaatkan pelbagai bantuan daripada kerajaan bagi mengembangkan sektor pertanian yang diceburi.

“Bagi memajukan diri melalui bidang pertanian terpulang pada diri kita sendiri. Manfaat bantuan kerajaan dengan cara yang betul seperti bantuan peralatan, benih, baja dan sebagainya.

“Selepas ini, melalui Kementerian Pertanian kita akan mengadakan dialog di kawasan kita umpamanya, cara untuk kita memajukan tanah milik penduduk yang belum diusahakan di kawasan ini,” ujar Safiee.

Kursus  yang berorientasikan ceramah dan praktikal berkaitan pertanian moden seperti fertigasi dan hidroponik berkenaan menarik penyertaan 50 peserta dari Kampung Sebena dan sekitarnya.

Turut hadir, Bijai Entili yang mewakili Pegawai Pertanian Bahagian Sarikei, Ting Kai Siang mewakili Pegawai Daerah Meradong, Penghulu Hasim Sulhi dari Meradong dan Ketua Kaum Kampung Sebena, Affendi Tani.

Oleh HENRY B SIYU

See author's posts


Kerajaan komited terhadap kelestarian alam

KUALA LUMPUR:  Kejayaan Pavilion Malaysia merangkul Anugerah Emas sempena Anugerah Pavilion Ekspo 2020 Dubai mencerminkan kejayaan negara menyampaikan komitmen terhadap kelestarian dengan mengekalkan biodiversiti di peringkat antarabangsa.

Perdana Menteri Datuk Seri Ismail Sabri Yaakob berkata, anugerah itu juga merupakan testimoni antarabangsa terhadap pengisian program-program di Pavilion Malaysia seiring dengan tema, konsep dan reka bentuk Pavilion yang bertemakan kanopi hutan hujan (rainforest canopy).

“Ini termasuk mengguna pakai pelbagai konsep semula jadi seperti air terjun, taman-taman menegak dan elemen-elemen semula jadi yang lain.

“Tahniah Pavilion Malaysia. Pada 30 Mac lepas Pavilion Malaysia telah merangkul Anugerah Emas bagi Tafsiran Tema di bawah kategori Pavilion Kecil oleh Bureau International des Expositions (BIE),” kata Ismail Sabri menerusi catatan di laman Facebook rasmi beliau semalam.

Membawa tema ‘Energising Sustainability‘, Pavilion Malaysia menceritakan bagaimana kemajuan sosioekonomi boleh berlaku tanpa mengorbankan alam sekitar, dengan rakyat membina kemajuan ke arah masa depan yang lebih mampan.

— Bernama

See author's posts


Bomba terus laksanakan sanitasi

NUR AIN OTSMAN

KUCHING: Jabatan Bomba dan Penyelamat Malaysia (JBPM) Sarawak meneruskan
operasi sanitasi di beberapa lokasi sekitar Kuching, Lawas, Bintulu, Miri dan
Sarikei.

Penolong Pengarah Operasi Negeri, Tiong Ling Hii berkata, setakat jam 5. 00
petang semalam, pihaknya telah menjalankan sebanyak 209 kerja sanitasi yang
bermula sejak 30 Mac lalu.

“Untuk kawasan Kuching, operasi dilaksanakan di SIB Kuching Jalan Laksamana
Cheng Ho, St Peter Church Jalan Central Timur, Pullman (sanitasi bas), Kompleks
RTM dan Pusat Maklumat Islam Sarawak (SIIC).

“Manakala, di Lawas pula (Surau Kampung Belimbing dan Surau Kampung
Serdang), Bintulu (ABF Housing), Miri (Pelabuhan Miri Kuala Baram, Gan En
Methodist Church dan Tadika Methodist Riam ) serta Sarikei (Perpustakaan Awam
Jakar),”katanya dalam satu kenyataan, semalam.

Tambahnya, antara premis yang disanitasi ialah 41 pasar awam, 26 tempat
perhimpunan, 42 tempat ibadat, 54 di bangunan kerajaan, 19 kenderaan
pengangkutan, 14 kawasan perumahan, sembilan di pasar raya dan  empat hotel.

Sementara itu, jumlah operasi yang telah dijalankan mengikut daerah ialah
sebanyak 77 di Kuching, Miri (55), Sarikei (17), Kota Samarahan (11), Limbang
(17), Sibu (3), Betong (5), Bintulu (13), Sri Aman (10) dan Serian (1).

See author's posts


Bayaran balik moratorium berjumlah RM62.8 bilion setakat 24 Julai

KUALA LUMPUR:Nilai moratorium bayaran balik pinjaman institusi kewangan sejak berkuat kuasa pada 1 April, 2020 sehingga 24 Julai 2020 dianggarkan berjumlah RM62.8 bilion.

Menteri Kewangan Tengku, Datuk Seri Zafrul Abdul Aziz berkata, daripada jumlah itu, RM21.9 bilion telah dimanfaatkan oleh sektor perniagaan manakala nilai yang dimanfaatkan oleh rakyat pula berjumlah RM40.8 bilion.

Beliau berkata demikian menerusi Facebook semasa membentangkan Laporan Unit Pelaksanaan dan Koordinasi Stimulus Ekonomi Antara Agensi Nasional (LAKSANA) ke-15 mengenai Pelaksanaan Pakej Rangsangan Ekonomi Prihatin Rakyat (PRIHATIN) dan Pelan Jana Semula Ekonomi Negara (PENJANA) hari ini.

Moratorium pinjaman secara menyeluruh itu dijadualkan berakhir pada 30 September ini.

Beliau berkata, pada 29 Julai lepas Perdana Menteri Tan Sri Muhyiddin Yassin telah mengumumkan lanjutan moratorium selama tiga bulan lagi sehingga 31 Disember serta bantuan bank bersasar.

“Bantuan ini adalah berfokus khusus untuk golongan yang benar-benar memerlukan, iaitu individu yang kehilangan pekerjaan pada 2020 dan masih belum mendapat pekerjaan baharu, serta individu yang masih bekerja tetapi gaji mereka terjejas atau berkurangan akibat Covid-19,” katanya.

Tengku Zafrul berkata, di samping itu, institusi perbankan juga telah memberikan komitmen untuk membantu perusahaan kecil dan sederhana, sama ada peniaga, penjaja atau yang bekerja sendiri yang turut terkesan akibat Covid-19.

Beliau berkata, lanjutan moratorium dan bantuan bank bersasar itu diharapkan dapat membantu individu yang masih terkesan untuk keluar daripada krisis kewangan, menyokong perniagaan yang terjejas untuk meneruskan operasi dan seterusnya melonjakkan semula ekonomi negara. – Bernama

See author's posts


JPJ buat pemeriksaan keadaan bas di Sibu

SIBU: Unit Kejuruteraan Automotif Jabatan Pengangkutan Jalan (JPJ) Cawangan Sibu menjalankan pemeriksaan ke atas bas ekspres di depoh sebuah syarikat bas ekspres di bandar ini.

Pemeriksaan yang bermula semalam hingga Selasa ini adalah sebagai pra-Operasi Tahun Baharu Cina 2023.

Ia bertujuan bagi memastikan bas-bas ekspres terbabit berada dalam keadaan selamat untuk digunakan.

JPJ akan melancarkan Ops Tahun Baharu Cina 2023 secara serentak di seluruh negara, bermula 18 hingga 27 Januari.

Oleh AKUN GIMAN

See author's posts


New Zealand rai bebas Covid-1

Wellington: New Zealand menarik semua sekatan domestik hari ini, selepas pesakit terakhir wabak itu disahkan bebas Covid-19.

Perkembangan terkini itu diraikan semua peringkat dengan Perdana Menterinya Jacinda Ardern menari di ruang tamu rumahnya apabila menerima perkhabaran berkenaan.

Bagaimanapun, negara itu masih mengekalkan kawalan ketat di pintu sempadan.

Ardern berkata, peraturan seperti penjarakan sosial dan mengehadkan jumlah orang dalam perhimpunan awam tidak diperlukan lagi.

“Kami yakin sudah menghapuskan penularan virus di New Zealand setakat ini,” katanya ketika dalam siaran televisyen dan mengagumi rakyatnya yang bersatu bagi menghapuskan Covid-19.

Negara itu mempunyai populasi lima juta rakyat, merekodkan 1,154 kes Covid-19 dan 22 kematian. Tiada jangkitan baharu dilapor selama 17 hari dan hanya satu kes aktif setakat Isnin.

Maklumat lanjut pesakit terakhir itu tidak didedahkan, namun dipercayai wanita berusia 59 tahun yang mempunyai kaitan dengan kluster rumah penjagaan Auckland.

Ardern juga memberitahu, pengorbanan rakyat termasuk pematuhan terhadap perintah berkurung selama tujuh minggu telah berjaya mengurangkan jangkitan virus dan mereka dihadiahkan dengan ketiadaan kes aktif sehingga kini.

Ditanya bagaimana penerimaannya terhadap pesakit terakhir itu, Ardern berkata sangat gembira, “saya menari bersama ‘baby Neve’ (anak perempuannya).”

Langkah pencegahan New Zealand turun ke Tahap 1, peringkat terendah dalam sistem tindak balas virus empat peringkat, sekali gus bermaksud kelab malam dibenarkan beroperasi tanpa lantai tarian dan panggung boleh dibuka semula.

Tahap itu juga membenarkan acara sukan dijalankan dengan penonton di stadium. New Zealand Rugby (NZR) dilapor menawar pembukaan perlawanan Super Rugby Aotearoa dan dijangka menjadi perlawanan pertama berlangsung semula di dunia, minggu ini.

See author's posts


Ibu lahir bayi di parkir

FLORIDA: Satu rakaman tular di media sosial memaparkan seorang wanita melahirkan bayi di kawasan parkir berikutan tidak sempat tiba ke sebuah pusat perubatan di Florida, Amerika Syarikat.

Menerusi rakaman kamera litar tertutup (CCTV) di pusat perubatan itu, Susan Anderson dilihat sedang berdiri sambil dibantu suaminya, Joseph Andersorn dan seorang wanita dipercayai bidan, Sandra Lovaina, lapor Daily Mail.

“Semasa menaiki kereta ke pusat perubatan, saya berkata kepada suami, saya bersedia hendak bersalin. Saya percaya tidak sempat untuk masuk ke dalam pusat perubatan.

“Pada saat kaki melangkah, kepala bayi hampir keluar, saya terus fokus dan memilih untuk membengkokkan lutut, manakala suami memegang erat tangan. Bidan pun bersedia menyambut bayi saya,” katanya proses kelahiran berjalan dengan baik.

Anderson melahirkan anak perempuan sulung itu merancang melahirkan secara semula jadi di dalam air.

Dalam rakaman video durasi 1 minit itu, Anderson juga dilihat memeluk anaknya sebaik bersalin selepas diberikan oleh Lovaina sebelum mereka memasuki pusat perubatan itu. Kekecohan itu juga didengari oleh dua anggota polis yang terkejut dengan apa yang berlaku.-AFP

See author's posts


BEIJING CATAT LEBIH 100 KES POSITIF BAHARU

GENEVA: Pertubuhan Kesihatan Sedunia (WHO) mengesahkan lebih 100 kes Covid-19 direkodkan dalam penularan jangkitan terbaharu di Beijing.

Badan dunia itu turut memberi amaran mengenai kebangkitan jangkitan Covid-19 selepas banyak negara di Eropah sudah mula mengurangkan perintah berkurung dan memberi kebenaran merentas sempadan.

Ketua Pengarah WHO, Tedros Adhanom Ghebreyesus berkata, meskipun tiada kematian baharu direkodkan setakat ini, keluasan bandar Beijing dan hubungannya menyebabkan risiko penularan itu amat membimbangkan.

“Walaupun ia negara yang mampu mengekang jangkitan, negara lain perlu berwaspada terhadap kemungkinan kebangkitan semula wabak ini.

“Minggu lalu, China melaporkan kluster baharu di Beijing selepas 50 hari tiada kes di bandar itu, tetapi kini lebih 100 kes sudah disahkan.

“Punca dan jangkitan penularan itu ketika ini sedang dikesan,” katanya pada sidang media secara maya hari ini.

“Namun, Beijing adalah bandar yang besar dan sangat dinamik selain ia menjadi bandar penghubung, inilah yang menjadi kebimbangan.

“Bagaimanapun, seperti yang anda lihat, tahap tindak balas penguatkuasa China terhadap perkara ini amat baik dan kita akan memantau secara dekat,” katanya.

Beliau turut menjelaskan, WHO menawarkan bantuan dan sokongan kepada penguatkuasa China untuk membantu siasatan dan mungkin akan menghantar pasukan ke Beijing dalam masa terdekat.

“Kluster sebegini adalah penting dan perlu disiasat serta dikawal, inilah yang dilakukan China ketika ini,” katanya.

Setakat ini, virus terbabit sudah menjangkiti 8,112,565 orang termasuk 439,050 kematian manakala 4,201,974 mangsa disahkan sembuh, sejak ia mula muncul di China, pada lewat Disember lalu. – AFP

See author's posts


Indahnya tudung saji sulaman reben

SEJAK zaman dahulu, tudung saji digunakan untuk menutup makanan yang telah siap dimasak bagi menghindari lalat atau kotoran lain.

Dahulu, tudung saji atau penyungkup makanan diperbuat daripada anyaman daun mengkuang,rotan dan sebagainya.

Selaras dengan perkembangan moden pada masa kini, pelbagai jenis dan corak tudung saji berada di pasaran dan kebanyakannya diperbuat daripada plastik.

Kini, mereka yang kreatif sudah mula menjadikan tudung saji plastik ini sebagai barang hiasan yang menarik di dalam rumah.

Tudung saji ini dihias semula dan terhasillah karya kreatif dan cantik yang dikenali sebagai Tudung Saji Sulaman Riben.

Tudung saji sulaman riben untuk dijual mula dimuatnaik di laman sosial seperti Facebook sejak tahun 2013, namun belum mendapat sambutan pada masa itu.

Dengan kuasa viral yang telah menguasai dunia maya masa kini, penghasilan tudung saji sulaman riben mula mendapat perhatian dari netizen-netizen yang ingin membeli dan ada yang menjadikan ia sebagai inspirasi untuk menghasilkan tudung saji sulaman riben buatan tangan sendiri.

Utusan Sarawak telah menemubual seorang surirumah yang turut menghasilkan tudung saji sulaman riben.

So Akien, berusia 51 tahun dari Taman Susur Jambu, Sarikei merupakan seorang yang kreatif dalam menghasilkan pelbagai kraftangan.

Bagi mengisi masa lapangnya, So menghasilkan pelbagai kraftangan yang menarik.

Katanya, dia mula belajar menganyam tudung saji menggunakan riben pada 3 tahun lalu.

“Saya mula berminat menganyam tudung saji plastik menggunakan riben setelah balik dari rumah rakan saya.

“Dia ada menunjukkan saya pelbagai tudung saji anyaman riben dan ia benar-benar telah memikat hati saya.

“Oleh kerana minat yang mendalam menghasilkan kraftangan, saya mencuba menganyam tudung saji plastik di rumah dan ia berhasil,” katanya.

Ujarnya, kini pelbagai corak boleh dianyam di tudung saji plastik yang sesuai.

“Bagi menghasilkan corak ditudung saji plastik, pemilihan tudung saji yang sesuai adalah perlu dilakukan terlebuh dahulu.

“Terpulang pada kita sendiri sama ada ingin menganyam riben di tudung saji ya g besar, sederhana atau kecil.

“Bagi yang mula berjinak-jinak dengan kraftangan ini, saya sarankan guna tudung saji plastik yang kecil dulu,” ujarnya.

Katanya, tudung saji sulaman riben yang telah siap dianyamnya dijadikan hiasan di dalam bilik keluarganya di rumah panjang.

“Saya baru mula menganyam tudung saji sulaman riben di rumah sewa saya di pasar ini selepas mendapat permintaan dari anak-anak saudara saya.

“Di sini saya tidak mempunyai koleksi tudung saji sulaman riben yang telah siap.

“Tudung saji sulaman riben yang saya anyam di sini semuanya diserahkan kepada anak-anak saudara dan kawan-kawan saya berminat dengan kraftangan ini,” katanya lagi.

Jelas So, dia tidak menjual tudung saji sulaman riben yang dihasilkannya.“Saya cuma minta anak-anak saudara dan kawan-kawan saya sediakan tudung saji plastik, riben, benang dan gam untuk menghasilkan tudung saji sulaman riben.

“Namun mereka tetap menghulurkan wang sebagai upah menganyam tudung saji sulaman riben.

“Saya anggap ia sebagai rezeki yang datang untuk keluarga saya,” katanya.Tambahnya, dia memerlukan masa sekurangnya tiga hingga lima hari untuk menghasilkan kraftangan tudung saji sulaman riben ini, bergantung kepada masa lapangnya.

“Sebagai suri rumah sepenuh masa, saya perlu bijak membahagikan masa untuk diri dan keluarga.

“Oleh itu, pada masa luang saya mempunyai peluang untuk menghasilkan kraftangan sama ada krafttangan manik atau menganyam tudung saji sulaman riben.

“Corak anyaman di tudung saji, saya menggunakan corak sulaman benang, yang penting tudung saji plastik mempunyai corak yang sesuai untuk disatukan dengan corak sulaman tangan,” ujar So.

See author's posts


Gerald Goh Teck Joo nikmati hidup seadanya

MEMBANTU golongan yang memerlukan menjadi salah satu fokus Gerald.

Gerald Goh ternyata seorang yang mempunyai keupayaan versatil.  Berikan apa sahaja tugasan, dia mampu memberikan yang  terbaik untuk kehidupan.

Datang dari keluarga seni, ayahnya merupakan seorang pembuat pasu, manakala ibunya terlibat di dalam persembahan opera serta boleh jugamembuat mimik pelbagai bunyi watak yang dimainkan.  Sementara itu, datuknya pula, seorang bekas pengetua yang mahir mendeklamasi puisi dan menulis kaligrafi.

Gerald sendiri boleh melukis, menyanyi, membuat persembahan patung  dan mahir memasak, malah secara berjenaka beliau memberitahu boleh juga menjaga kanak-kanak.  Seorang kawan berkata, Gerald boleh menceriakan seseorang dengan hanya menghantar klip video wajahnya sendiri dengan mimik muka lucu jika seseorang merasa tertekan.

Duda berusia 52 tahun dengan dua anak yang sudah mencecah usia remaja, Isaac dan Gerrilyn ini merasakan dirinya telah menjalani kehidupan yang terbaik dan lebih berminat untuk ‘memberi’ dan membantu orang Sarawak yang memerlukan bantuan.

Gerald yang berjiwa besar ini memperolehi kekuatan itu dari sikap murni dan tragedi yang telah mengubah perspektifnya terhadap kehidupan.

Sentiasa menampilkan senyum dengan lesung pipitnya bila bersua orang lain, kehidupannya sebelum ini lancar sehinggalah dia kehilangan isteri, Isabella, lima tahun lepas akibat kanser pankreas.

Ketika berita itu tiba, Gerald sedang di puncak  perniagaan tetapi  kemudian membuat keputusan besar pada tahun yang sama untuk melepaskan segala-galanya demi menjaga dan menghabiskan masa dengan isteri tersayang.

“Memang sukar untuk melihat dia (isteri)  kesakitan akibat rawatan tetapi tiga tahun bersama merupakan anugerah Tuhan kerana kami diberitahu masanya agak singkat,” kata Gerald.

Walaupun detik sukar itu sudah berlalu, namun masih ruang kosong di hati Gerald sehingga dia keberatan untuk menjalin hubungan baharu.  Buat masa ini, kehidupannya cukup mudah dengan sepasang  anak lelaki dan perempuan, masing-maisng berusia  17 tahun dan 15 tahun yang dianggapnya sebagai kawan baik.

Ditanya tentang kemungkinan menjalin hubungan pada masa depan, Gerald berkata, “saya seorang yang percaya bahawa janji cinta itu adalah untuk selama-lamanya.  Sudah lima tahun berlalu dan saya masih perlu kekuatan untuk ‘keluar’ dari semua ini.  Cuma saya belum bersedia,” katanya.

KERJAYA

Bermula awal sebagai pembuat pasu di dalam perniagaan pasu ayahnya, Gerald yang lebih artistik akhirnya menjadi orang yang mewujudkan ‘kehidupan’ kepada pasu-pasu yang dilukisnya.   Tugasnya adalah melukis pada pasu-pasu untuk ayahnya di lima buah  kilang pasu yang ada.

Melihat potensi Gerald, ayahnyakemudian menghantarnya  untuk belajar seni saduran dan pasu seramik di Duncan Institute for Advanced Ceramics in Fresno, California, Amerika Syarikat agar dia dapat menyumbang sesuatu untuk perniagaan keluarga mereka.  Sekembalinya ke tanah air dan selepas bekerja dengan ayahnya, Gerald kemudian meneroka bidang pelancongan Sarawak sehingga sekarang ini dia dilantik sebagai Naib Presiden Persatuan Artis Sarawak (SAS).

Gerald kemudian manfaatkan  apa yang telah dipelajari di Amerika Syarikat selama itu dan bersama rakan, bekerja dengan Sarakraf (sebuah pusat untu pemuliharaan warisan unik Sarawak) dalam tahun 2008 di mana mereka menggunakan produk-produk kraf tempatan untuk digabungkan dengan dekorasi dalaman.

Syarikat berkenaan menyerlah dalam masa tiga tahun.  Dalam tahun 2015, Gerald maju selangkah lagi.  Gerald mengambil keputusan untuk meneroka bidang perniagaan makanan dan kemudian membuka restoran Absolute Tribal kerana para penenun dari pedalaman biasanya akan memasak makanan mereka sendiri.

Melihat makanan autentik dari kawasan luar bandar ini dan ingin memasarkannya untuk Sarawak, Gerald menggabungkan dua makanan Thai dan Cina dan tampil dengan jenama laksa Sarawak yang digabungkan dengan Tomyam.

Restoran berkenaan berkembang maju dan ketika itulah isterinya menyampaikan berita sedih tentang sakitnya. Memandangkan ketika itu Gerald  masih sibuk dengan perniagaan,  dia  meneruskannya sambil menjaga isteri dan anak-anak.  Setahun kemudian, dia  sedar agak payah untuk melakukannya kerana isterinya semakin lemah akibat rawatan kemoterapi.  Gerald akhirnya membuat keputusan yang sukar untuk menutup perniagaan dan berada di sisi isteri sehingga menghembuskan nafas terakhir.

Tiga tahun selepas pemergian isterinya, Gerald yang masih belum sembuh dari duka, cuba memfokus kepada tugas  9 hingga 5 tetapi memandangkan dunia berhadapan pandemik, syarikat pembuatan jubin miliknya terpaksa ditangguhkan sementara waktu.

Dia kemudian kembali kepada lukisannya sepenuh masa. Memandangkan karyanya banyak menampilkan tentang Sarawak, maka karyanya kerap dipamerkan di beberapa pameran seni dan kraf di seluruh negara, manakala lukisannya pula menjadi rebutan para pngumpul seni antarabangsa.

Matlamat hidupnya adalah untuk mewakili Sarawak di peringkat global menerusi artifak tanah liat, lukisan minyak dan lain-lain cabang seni.  Buat masa ini, hasil karyanya boleh dilihat di The Living Wall di Saradise Feast.

Terus dengan sikap dermawannya, 30 peratus daripada hasil jualan karyanya disumbangkan kepada badan-badan amal tertentu.

Menyebut tentang tugas paling sukarnya, Gerald berkata dia pernah menghabiskan masa dua bulan di atas atap, tidak kira hujan atau panas untuk menyiapkan kerja naik taraf dekorasi di kuil Teochew di Carpenter Street.

Tahun lepas dia bekerjasama dengan seorang artis tempatan untuk menjual hasil fotografi dan seni menerusi Art For Heart, yang dirasmikan oleh Ahli Dewan Undangan Negeri Batu Kitang, Lo Khere Chiang.

Selaku Setiausaha Penganjur untuk Parti Rakyat Bersatu Sarawak (SUPP), Batu Kitang, Gerald berkata ia menjadi platform kepadanya untuk membantu dan mendekati golongan kurang bernasib baik.  Dia akhirnya berjaya mengumpul RM8,719 dan menyumbangnya kepada  pelajar miskin di Sekolah Menengah Kebangsaan Sungai Tapang dan beberapa individu lain yang memerlukan.

Dalam setahun Gerald boleh menyiapkan antara 10 hingga 15 karya setahun.

“Lukisan saya biasanya besar dan kali ini, semuanya tentang burung Kenyalang. Saya biasanya menjualnya secara atas talian dan seorang lelaki dari Banting, Indonesia membelinya.  Kami menjadi kawan dan dia mendapat tahu tentang saya menerusi aktiviti nyanyian saya dan selepas menjadi kawan, dia membeli karya saya yang bertajuk The Firt Eurachrist.

Gerald juga mengadakan beberapa pameran di luar negara dan salah satu daripada lukisan kesukaannya adalah lukisan mendiang isterinya ketika sakit.  Lukisan berkenaan kemudiannya dibeli oleh seorang pakar onkologi dari Taiwan.

Untuk masa depannya, Gerald berkata dia akan terus memperluaskan bantuannya kepada mereka yang memerlukan bantuan , selain terlibat di dalam Arena Seni di Sarawak untuk  memulakan industri penerbitan filem di negeri ini.

Gerald berharap dapat menamatkan pengajian Ijazah Lanjutan di UNIMAS dan meneruskan hingga tahap Doktor Falsafah dalam masa terdekat.

Oleh CONNIE CHIENG

See author's posts


AS ‘tamatkan’ hubungan dengan WHO

WASHINGTON: Amerika Syarikat (AS)  “menamatkan” hubungan dengan Pertubuhan Kesihatan Sedunia (WHO), kata Presiden Donald Trump, lapor agensi berita Xinhua.

“Hari ini kami akan tamatkan hubungan dengan WHO dan menyalurkan dana ke negara lain di seluruh dunia yang memerlukan bantuan kesihatan awam,” kata Trump pada sidang media di Rumah Putih, Jumaat.

Awal bulan Mei, Trump mengutus surat kepada Ketua Pengarah WHO, Tedros Adhanom Ghebreyesus, antara lain mengancam akan memotong dana secara kekal dan “mempertimbangkan semula keanggotaan” jika badan antarabangsa itu tidak memberi komitmen terhadap “gesaan mengenai penambahbaikan dalam masa 30 hari.”

Trump pada pertengahan April mengumumkan pentadbirannya akan menghentikan pembiayaan kepada WHO, tindakan yang menerima kritikan hebat di tengah-tengah dunia berdepan krisis kesihatan awam. Di AS sahaja lebih 1.7 juta kes Covid-19 dilaporkan dengan lebih 102,000 kematian, menurut Johns Hopkins University. – Bernama

See author's posts


Madagascar dilanda malapetaka

ANTANANARIVO, Madagascar: Sekurang-kurangnya 10 orang terkorban  dan 50,000 penduduk hilang tempat tinggal selepas  Taufan Batsirai membadai bandar Mananjary di Madagascar petang Sabtu lepas, lapor AFP.

Batsirai yang merupakan ribut besar kedua yang melanda negara itu dalam masa dua minggu, turut mengakibatkan bencana tanah runtuh. Taufan itu membawa angin selaju 235 kilometer sejam dan ombak besar ke kawasan pantai.

Menurut  media tempatan, hampir semua penempatan yang terletak di pesisir pantai musnah dibadai ribut, menyebabkan penghuninya tinggal sehelai sepinggang.

Akibat bencana itu, bekalan elektrik  terputus dan bekalan air bersih juga terjejas, malah pusat -pusat perlindungan banjir juga berada dalam keadaan teruk dengan kebanyakan bumbungnya tercabut.

“Kediaman kami seperti baru dibom. Semuanya  hilang sekelip mata. Pekan Nosy-Varika yang berdekatan juga mengalami kemusnahan hampir 95 peratus.

“Rumah-rumah yang pada kebiasaannya kelihatan kukuh, sudah kehilangan bumbung akibat diterbangkan ribut,” kata Penasihat Naib Presiden Senat Madagascar, Willy Raharijaona.

Menteri Alam Sekitar, Vahinala Raharinirina memberitahu, banyak perkampungan hampir musnah dengan sebahagiannya dihanyutkan oleh banjir.

Menurut agensi pengurusan bencana tempatan, kira-kira 48,000 kehilangan tempat tinggal, namun angka lebih besar mencecah 150,000 dianggarkan oleh Program Makanan Sedunia (WFP).

Pakar-pakar  mengatakan bahawa bencana  cuaca ekstrem seperti taufan akan menjadi lebih kerap kerana perubahan iklim dunia.

Bencana terbaharu itu berlaku ketika Madagascar baru pulih daripada kemarau yang panjang disebabkan oleh impak pemanasan global.

Raharinirina memaklumkan  bahawa negara itu memerlukan bantuan  AS$1billion (RM4.185 bilion) setahun untuk menyesuaikan diri dengan kesan perubahan iklim. – AFP

See author's posts


PN sokong pemulihan projek HSR

TERTARIK… Pengerusi Perikatan Nasional (PN) yang juga Presiden Bersatu Tan Sri Muhyiddin Yassin (kanan) bersama Presiden Gerakan Datuk Dr Dominic Lau Hoe Chai melihat buku Ikrar Perikatan Nasional ‘Demi Bangsa Johor’ pada majlis pelancaran buku itu di sebuah hotel semalam.• Foto BERNAMA

JOHOR BAHRU: Perikatan Nasional (PN) akan menyokong pemulihan projek Kereta Api Berkelajuan Tinggi (HSR) Kuala Lumpur-Singapura antara Malaysia dan Singapura sekiranya  gabungan itu memenangi pilihan raya negeri.

Pengerusinya Tan Sri Muhyiddin Yassin berkata beliau telah menyatakan sokongan terhadap projek itu ketika beliau menjadi perdana menteri, dengan mendakwa HSR akan memberi manfaat kepada kedua-dua negara.

“HSR adalah baik untuk negara dan Singapura. Jika Singapura mahu kembali (untuk berunding semula), ia bagaimanapun tidak akan mengikut asas atau perkiraan yang sama dibuat semasa zaman Najib (bekas perdana menteri Datuk Seri Najib Razak).

“Saya percaya ini (HSR) adalah satu ‘game changer’. Saya telah mengatakannya sebelum ini dan saya akan nyatakannya sekali lagi. Ya, ia adalah ‘game changer‘. Kami (PN) mahu melakukannya,” kata beliau kepada pemberita selepas melancarkan Ikrar PN “Demi Bangsa Johor” di sini semalam.

Muhyiddin, yang juga presiden Bersatu berkata demikian ketika ditanya sama ada PN akan menyokong pemulihan projek HSR yang melibatkan berbilion ringgit itu.

Ahli Parlimen Pagoh itu turut  mendakwa bahawa semasa beliau menjadi perdana menteri, beliau juga telah meninjau beberapa model sekiranya Singapura tidak mengambil bahagian dalam projek itu.

Menurut beliau, syarat atau terma utama projek HSR harus dirundingkan semula jika Singapura memilih untuk membuka semula perbincangan mengenainya, meskipun projek itu masih berdaya maju walaupun tanpa penyertaan republik itu.

“Walaupun Singapura tidak mengambil bahagian, kita telah membuat kiraan melalui HSR Sdn Bhd bahawa ia (HSR) masih berdaya maju. Tetapi, ia akan mengambil sedikit masa untuk mendapatkan semula kos HSR.

“Saya juga mempunyai idea untuk melanjutkan HSR bukan sahaja ke Kuala Lumpur, tetapi kita mahu bergerak ke utara ke Bangkok dan malah ke beberapa negara lain (dari Thailand) di rantau ini. Itu adalah sebahagian daripada rancangannya, ” kata beliau.

Pada 1 Januari tahun lepas, Malaysia dan Singapura bersama-sama mengumumkan penamatan projek HSR kerana kedua-dua negara gagal mencapai persetujuan mengenai perubahan yang dicadangkan oleh Malaysia sebelum perjanjian projek itu luput pada 31 Disember, 2020.

Sehubungan itu, Malaysia telah membayar S$102.8 juta (RM320.27 juta) kepada Singapura untuk kos yang ditanggung bagi pembangunan projek HSR dan berkaitan dengan pelanjutan penggantungannya.

Kurang setahun selepas penamatan projek itu, semasa lawatan rasmi ke Singapura pada November tahun lepas, Perdana Menteri Datuk Seri Ismail Sabri Yaakob telah mencadangkan kepada rakan sejawatannya Lee Hsien Loong untuk memulihkan projek berkenaan. – Bernama

See author's posts


Nurul Qurratu Aini graduan cemerlang Diploma Pengajian Perniagaan

KUCHING: Tidak pernah sesekali menyangka untuk memperolehi Anugerah Pengarah pada majlis Konvokesyen Politeknik Kuching Sarawak kali ini.Nurul Qurratu Aini Sulaiman, 25, graduan cemerlang Politeknik Kuching Sarawak dalam jurusan Diploma Pengajian Perniagaan berjaya memperoleh Purata Nilai Gred Kumulatif (PNGK) 3.96.“Saya bersyukur dengan setiap pencapaian saya selama tiga tahun ini.“Pelbagai cabaran yang kami hadapi sebagai pelajar terutamanya ketika pandemik Covid-19.

“Antaranya, tiada komunikasi secara fizikal menyukarkan proses pembelajaran tapi akhirnya berjaya kami harungi,” katanya ketika ditemu bual Utusan Sarawak pada majlis Konvokesyen ke-31 Politeknik Kuching Sarawak, hari ini.

Beliau juga turut menerima lima anugerah iaitu Penganugerahan Diploma Pengajian Perniagaan, Anugerah Khas Industri, Anugerah Kecemerlangan Akademik dan Kokurikulum dan Anugerah Pengarah.Tambahnya lagi, kepada rakan rakan yang masih berjuang sekarang jangan sesekali berputus asa dan jangan limitkan diri anda untuk melakukan apa jua.“Sekiranya kita limitkan diri sendiri dalam melakukan apa jua perkara kita tidak akan mempunyai banyak pengalaman“Inilah masa yang kita ada untuk buktikan kita berjaya dengan cemerlang.”Sementara itu, ayahnya Sulaiman Roseli, 61, dan ibunya Zauyah Brahim, 56, berkata, mereka tidak menyangka melihat kejayaan dan anugerah yang diterima oleh anaknya.“Cukup terharu dan bangga atas kejayaan anak. Semoga selepas ini dia terus berjaya dengan cemerlang dan dapat mencapai lebih banyak lagi anugerah malah bersedia menempuh alam pekerjaan kelak.”Anak keempat dari lima adik beradik tersebut membuktikan bahawa meskipun usia sudah menjangkau 25 tahun tidak seperti rakan yang lain berusia 21 tahun telah pun menerima segulung diploma ia tidak mematahkan semangatnya untuk terus menamatkan pengajiannya.Oleh Azreen Keria

See author's posts


Kebolehpasaran lulusan TVET melebihi paras nasional

KUALA LUMPUR: Kadar kebolehpasaran siswazah lulusan Insitusi Pendidikan Teknikal dan Latihan Vokasional (TVET) di bawah seliaan Kementerian Pembangunan Luar Bandar (KPLB) (TVET@KPLB) telah melebihi paras standard nasional yang ditetapkan.

Menteri Pembangunan Luar Bandar Datuk Seri Mahdzir Khalid berkata purata kadar kebolehpasaran siswazah bagi seluruh institusi pendidikan TVET@KPLB kini mencapai 87.67 peratus, manakala kadar kebolehpasaran Petunjuk Prestasi Utama (KPI) nasional yang ditetapkan adalah 86.7 peratus yang perlu dicapai pada 2025.

“Kadar kebolehpasaran yang melebihi paras standard nasional ini secara tidak langsung mencerminkan bahawa pendidikan TVET yang dibekalkan oleh institusi TVET di KPLB berupaya menyediakan kebolehkerjaan dan laluan kerjaya yang cerah kepada para siswazah,” katanya.

Beliau berkata demikian pada sesi soal jawab di Dewan Negara semalam bagi menjawab soalan Senator Datuk Dr Azhar Ahmad yang ingin tahu keberkesanan pendidikan TVET di KPLB dari aspek kebolehpasaran siswazah serta sumbangan kepada pembangunan negara dan melahirkan masyarakat berpendapatan tinggi.

Mahdzir memberitahu bahawa pelajar TVET aras tinggi dilengkapkan dengan lesen profesional yang diiktiraf antarabangsa dan membolehkan mereka mendapat pekerjaan di peringkat global.

Di samping itu, katanya institusi TVET juga giat menerapkan aplikasi Revolusi Industri 4.0 (IR 4.0) seperti internet pelbagai benda (IoT), kecerdasan buatan dan sekuriti siber dalam program-program yang ditawarkan.

Beliau memaklumkan 280 institusi pendidikan TVET@KPLB menawarkan 515 program atau kursus TVET dalam 15 kluster kemahiran. – Bernama

See author's posts


Pasaran getah ditutup kukuh

KUALA LUMPUR: Pasaran getah Malaysia meningkat daripada penurunan semalam untuk ditutup kukuh selepas Majlis Getah Tiga Pihak Antarabangsa (ITRC) menjangkakan pengeluaran getah asli susut bagi baki tempoh tahun ini dan sehingga awal 2021.

Peniaga berkata, kenaikan juga didorong oleh kelemahan ringgit berbanding dolar AS, yang menjadikan harga getah tempatan lebih menarik bagi peniaga antarabangsa.

“Bagaimanapun, kenaikan seterusnya diimbangi oleh penurunan penanda aras harga minyak mentah.

“Selain itu, peserta pasaran juga bimbang mengenai kelembapan ekonomi dunia ekoran peningkatan kembali kes Covid-19 di seluruh dunia yang menyebabkan negara-negara melaksanakan sekatan perjalanan baru, terutama di Eropah,” katanya.

Pada 5.00 petang, ringgit susut kepada 4.1650 berbanding dolar AS daripada 4.1520/1570 ketika ditutup pada Rabu manakala penanda aras harga minyak mentah Brent turun 0.77 peratus kepada US$41.45 setong.

Dalam kenyataan baru-baru ini, negara anggota ITRC, iaitu Thailand, Indonesia dan Malaysia, berkata kemerosotan itu berikutan cuaca yang tidak menentu, aktiviti menoreh getah yang berkurangan disebabkan pandemik Covid-19 dan penyakit luruhan daun pestalotiopsis.

Ia juga menjangkakan bekalan getah asli terus dikekang oleh kekurangan penoreh getah di Thailand dan Malaysia selain musim hujan di Sumatera Selatan.

Harga rujukan bagi getah fizikal Lembaga Getah Malaysia (LGM) untuk gred tayar SMR 20 meningkat 8.0 sen kepada 555.5 sen sekilogram sementara susu getah pukal menambah 4.0 sen kepada 489.5 sen sekilogram.

Pada 5.00 petang, harga rujukan bagi getah fizikal LGM untuk SMR 20 naik 11.5 sen kepada 562.5 sen sekilogram sementara susu getah pukal meningkat 5.0 sen pada 492.5 sen sekilogram.- Bernama

See author's posts


Dua pakar bom maut

HONIARA (PULAU SOLOMON): Dua pakar pemusnah bom dari Britain dan Australia maut dalam cubaan mereka mematikan bom tinggalan Perang Dunia Kedua.

Polis dilaporkan berkata, letupan berlaku tengah hari semalam di bandar ini dan kedua-dua mangsa terbabit meninggal dunia ketika sedang dihantar ke hospital.

Pertubuhan kebajikan Bantuan Rakyat Norway (NPA) yang mengutip pangkalan data bahan letupan tidak meletup di Pulau Solomon mengesahkan dua petugasnya maut.

Mangsa yang maut dikenali sebagai Stephen ‘Luke’ Atkinson warga British dan Trent Lee rakyat Australia.

“Ini insiden yang tragik. Setakat ini kita dimaklumkan berlaku letupan yang mengakibatkan kematian.

“Keutamaan kami sekarang ialah menghulurkan bantuan kepada saudara mara dan ahli keluarga mangsa serta menjelaskan perkara sebenar,” kata NPA dalam satu kenyataan.

Pulau Solomon dikenali sebagai tapak pertempuran hebat di antara pihak Bersekutu dengan tentera Jepun pada Perang Dunia Kedua.

Selepas peperangan tamat, banyak kelengkapan dan aset peperangan termasuk peluru, periuk api dan sisa letupan ditinggalkan di pulau berkenaan.

NPA bekerja dengan polis Pulau Solomon untuk membuat kaji selidik tahap bahaya bahan letupan tinggalan perang dan membangun program mengumpul letupan di seluruh kepulauan itu.

Badan kebajikan itu berkata, Pulau Solomon mempunyai tinggalan bahan letupan yang bukan saja berisiko untuk meletup, bahkan tidak musnah selepas 75 tahun selain mengandungi bahan kimia yang mencemarkan alam sekitar.

NPA turut mengesahkan aktiviti memusnahkan bom dihentikan segera buat sementara waktu bagi membolehkan siasatan rapi kejadian letupan yang ‘menggegarkan’ itu dapat dilakukan.

“Siasatan perlu disiapkan sebelum bagi mencari punca kejadian,” kata NPA.

NPA berkata, bahan letupan sering ditemui di tapak pembinaan, kawasan batu karang, ladang, hutan dan kebun pinggir bandar di pulau itu serta dijadikan mainan kanak-kanak yang menemuinya. – AFP

See author's posts


Peralatan memasak tembaga warisan berharga

Niat awal seorang pensyarah menggunakan perkakas daripada tembaga yang dijadikan bahan pengajaran dan pembelajaran (PDP) akhirnya berjaya menarik ramai pengikut di laman sosial selepas video masakannya itu dikongsi ke aplikasi Facebook, WhatsApp dan Instagram.

Pensyarah Kanan Universiti Teknologi MARA (UiTM) Cawangan Terengganu Arma Mohd Faizal Abu Bakar, 34, berkata beliau tidak menyangka video tutorial masakan untuk rujukan kesemua 76 pelajar kursus kulinari itu berjaya meraih 30,000 tontonan pada satu-satu masa.

Beliau menggunakan kaedah PDP sejak pelaksanaan Perintah Kawalan Pergerakan (PKP) untuk mengekang penularan COVID-19 pada 18 Mac lepas.

“Saya memang menggunakan peralatan memasak daripada tembaga seperti kuali, periuk, acuan kuih, sudip, senduk dan sudu serta garpu setiap kali berada di rumah.

“Lagipun penggunaan perkakas tembaga menambah ‘seri dan warna’ dalam persembahan video tutorial itu… secara tak langsung saya dapat mempromosikan keistimewaan tembaga sebagai warisan berharga identiti Terengganu,” katanya kepada Bernama ketika berkunjung ke rumahnya di Balai Besar di sini, hari ini.

Ketua Unit Komunikasi Korporat UiTM Cawangan Terengganu Kampus Dungun itu berkata antara juadah yang disediakan menggunakan perkakas dan acuan tembaga ialah bingka ubi kayu, cara berlauk, kuih bakar kemboja, kuih abok-abok, tepung gomak, seri muka, koleh kacang, kuih pulut inti, rempeyek, kuih bunga ros dan roti jala.

Walaupun berdepan kesukaran untuk memastikan semua pelajarnya memahami tutorial PDP masakan itu kerana pelbagai kekangan seperti liputan internet yang lemah serta jumlah data internet yang terhad, Arma berkata beliau tetap memuat naik 30 video tutorial masakan sepanjang Ramadan lepas.

“Pelajar boleh membuat rujukan itu pada bila-bila masa sahaja… sebab itu saya sedaya upaya cuba menghasilkan video yang menarik dengan menggunakan perkakas tembaga sebagai satu kelainan untuk membangkitkan rasa ‘rindu’ mereka termasuk pengikut di laman sosial terhadap warisan Terengganu itu.

“Alhamdulillah, semakin ramai yang berminat untuk mengenali tembaga kerana berdasarkan maklum balas mereka, kebanyakannya seronok melihatkan penggunaan tembaga yang sangat praktikal dan sesuai untuk rutin harian ketika di dapur, malah ia kelihatan lebih bergaya, eksklusif dan memberi efek mewah kepada pemiliknya,” katanya yang mahu mengumpul lebih banyak peralatan tembaga pada masa akan datang.

Arma berkata kali pertama beliau membeli periuk tembaga adalah pada awal tahun 2018 dan sehingga kini beliau telah memiliki puluhan koleksi lengkap perkakas memasak yang bernilai lebih RM10,000.

Anak jati Selayang, Selangor itu mengakui pengalaman menggunakan periuk tembaga itu sangat mengujakan kerana tembaga adalah konduktor haba yang sangat bagus, dapat memastikan pemanasan api sekata, masakan tidak mudah hangit dan ia sangat tahan lasak.

“Sejak itu, saya mula mengumpul pelbagai koleksi tembaga yang lain termasuk yang ditempah khas malah hobi saya itu turut mempengaruhi keluarga dan sahabat handai untuk sama-sama memiliki peralatan tembaga dan digunakan secara kerap ketika memasak.

“Kebanyakan tetamu yang berkunjung ke rumah juga teruja dengan kegigihan saya mengumpulkan semua koleksi ini kerana kebanyakan kita biasanya mengaitkan tembaga dengan warga emas sahaja seolah-olah ia sudah ketinggalan zaman dan tenggelam dek jenama terkenal perkakas memasak dari luar negara.

“Alhamdulillah, koleksi saya ini berjaya menjadi inspirasi kepada lebih ramai generasi muda di luar sana untuk kembali mengangkat martabat tembaga sebagai warisan… ada antaranya yang hubungi saya bertanyakan perihal (perkakasan) tembaga dan minta saya belikan untuk mereka,” katanya yang berharap industri pembuatan tembaga akan kembali gemilang seperti satu ketika dahulu.- BERNAMA

See author's posts


Chelsea mulakan perbincangan dapatkan Mendy

RENNES semalam mengakui bahawa mereka sedang berunding dengan Chelsea mengenai perpindahan Edouard Mendy, ketika kelab Liga Perdana Inggeris itu ingin meneruskan perbelanjaan besar musim panas mereka dengan mengintai penjaga gawang dari Senegal itu.

Pasukan Blues kendalian Frank Lampard telah mengeluarkan hampir 200 juta pound pada musim ini dengan menandatangani Timo Werner, Kai Havertz, Hakim Ziyech dan Ben Chilwell, dan mencari penjaga gol baharu setelah persembahan mengecewakan Kepa Arrizabalaga.

“Perbincangan telah dimulakan, tetapi kami masih dalam fasa perbincangan, belum ada kesepakatan saat ini, jauh dari itu,” kata presiden Rennes, Nicolas Holveck kepada wartawan ketika memperkenalkan Serhou Guirassy, yang ditandatangani dari Amiens.

Mendy, 28, kelahiran Perancis, tiba di Rennes musim panas lalu dan merupakan orang penting dalam membantu pasukan menduduki tempat ketiga di Ligue 1 Perancis musim lalu dan layak ke peringkat kumpulan Liga Juara-Juara UEFA buat pertama kalinya dalam sejarah mereka.

Perpindahan ke Chelsea akan menjadi satu lagi langkah ke hadapan bagi pemain yang berjaya mencapai jajaran bola sepak Perancis sebelum akhirnya tiba di liga teratas bersama Reims pada tahun 2018, pada usia 26 tahun.

“Saya dapat memahami keinginan Edouard, dia telah berbicara dengan kami tentang hal itu. Tetapi dia sebenarnya tidak berada di kelab terburuk di Eropah,” tambah Holveck.

“Buat masa ini dia bersama Rennes dan merupakan sebahagian daripada kelab kami.” – AFP

See author's posts


Datus United terajui liga

PASUKAN Datus United kini menerajui takhta Liga Veteran Sri Aman 2020 Piala Datuk Francis Harden Hollis selepas melalui sebanyak enam aksi perlawanan bagi semua pasukan pada aksi minggu ini.

Setiausaha Kehormat Persatuan Bola Sepak Bahagian Sri Aman (FASA), Alfred Kendim berkata pada aksi minggu ini, sebanyak enam perlawanan telah dilangsungkan yang telah menyingkap tirainya pada Sabtu lalu.

“Selepas melalui enam perlawanan, pasukan Datus United mengungguli carta Liga Veteran Sri Aman 2020 dengan memungut enam mata hasil daripada tiga perlawanan.

“Mengekori rapat iaitu pasukan Saberkas Simanggang yang berada dikedudukan kedua, memperolehi enam mata selepas mencatatkan dua kemenangan, dan mereka masih lagi ada baki dua perlawanan untuk menentukan kedudukan sebenar mereka pada minggu hadapan,” katanya kepada pemberita semalam.

Alfred berkata pasukan Veteran Pan Borneo pula yang berada dikedudukan ketiga kini mengumpul tiga mata hasil daripada sekali kemenangan dan kalah sekali.

“Pasukan Marr Reds dan juga Nanang Enterprise FC masing-masing belum memungut sebarang mata apabila kedua-dua pasukan terbabit kalah semua aksi perlawanan mereka pada hujung minggu lalu,” ujarnya.

Alfred berkata aksi seterusnya iaitu baki empat perlawanan Liga Veteran Sri Aman 2020 akan disambung pada Sabtu ini.

“Kita jangkakan perlawanan tumpuan iaitu diantara pasukan Datus United menentang pasukan Saberkas Simanggang, Sabtu ini jam 4 petang.

Perlawanan ini adalah penentu siapakah yang bakal digelar juara kerana pasukan Datus United memerlukan kemenangan untuk ditabalkan juara Liga Veteran Sri Aman 2020,” tegasnya.

Sementara itu, selepas mengharungi enam perlawanan keseluruhan pada minggu lalu, pemain Datus United, Ramos Sari menjadi penjaring terbanyak selepas menjaringkan sebanyak enam gol, manakala John Ali ditempat kedua terbanyak dengan lima jaringan.

Oleh ADI SAFARMAN

See author's posts


Portugal hadapi risiko tersingkir

JERMAN berupaya mengesahkan tempat di pusingan kedua Euro 2020 esok, namun  penyandang juara Portugal berhadapan berisiko tersingkir walaupun permulaan yang produktif dalam Kumpulan F.

Perancis menduduki tangga teratas dengan empat mata menjelang perlawanan terakhir mereka peringkat kumpulan mereka menentang Portugal, ulangan final Euro 2016, walaupun seri 1-1 dengan pasukan terbawah, Hungary di Budapest.

Jerman dan Portugal terikat dengan masing-masing mengutip tiga mata tetapi pasukan Joachim Loew memiliki kelebihan rekod pertemuan berikutan kemenangan 4-2 yang mendebarkan di Munich yang mengalihkan tekanan kepada Ronaldo dan rakan sepasukan.

Sebelum ini, Portugal memulakan kempen mereka dengan kemenangan 3-0 menentang Hungary ketika Ronaldo menjadi penjaring terbanyak dalam sejarah Kejuaraan Eropah, namun Fernando Santos menyaksikan pasukannya dibelasah oleh Jerman Sabtu lalu.

Dengan kekalahan kelima dalam lima pertemuan dengan Jerman, ternyata Portugal perlu mengelak daripada mengalami  kekalahan menentang juara dunia Perancis bagi  menjamin tempat dalam pusingan kalah mati.

Keputusan seri mungkin akan membolehkan Portugal layak sebagai salah sebuah daripada empat pasukan tempat ketiga terbaik, sama seperti ketika mereka berjaya merangkul gelaran lima tahun yang lalu di Perancis.

Kekalahan dalam perlawanan pembukaan kepada Perancis telah menyebabkan Jerman dalam masalah, memikirkan kemungkinan satu lagi kegagalan di peringkat kumpulan setelah kegagalan mereka dalam Piala Dunia 2018.

Bagaimanapun, mereka membalas dengan memberikan persembahan terbaik mereka sejak menjuarai Piala Dunia 2014, tetapi Loew telah berusaha meredakan harapan.

Dalam Piala Dunia terakhir di Rusia, Jerman bangkit selepas kekalahan mengejutkan 1-0 kepada Mexico dalam perlawanan pembukaan mereka dengan kemenangan 2-1 ke atas Sweden, hanya untuk akhirnya berada di tangga terbawah kumpulan setelah dikejutkan oleh Korea Selatan .

Jerman akan mara dengan keputusan seri, tetapi akan dijamin dua tempat teratas kumpulan jika mereka menewaskan Hungary.

Kekurangan gol daripada bintang penyerang Perancis, Karim Benzema, Antoine Griezmann dan Kylian Mbappe telah menjadi titik perbincangan di Perancis menentang Jerman ia adalah gol sendiri Mats Hummels yang memutuskan permainan.

Ronaldo kurang dua gol daripada catatan antarabangsa sepanjang masa, yang ditetapkan oleh Ali Daei yang menjaringkan 109 gol untuk Iran.

Bagi Jerman, mereka mungkin tanpa khidmat Hummels, Thomas Mueller dan Ilkay Gundogan untuk pertembungan dengan Hungary, setelah ketiga-tiga mereka mengalami kecederaan dalam kemenangan ke atas Portugal.

Hungary mempunyai sokongan tuan rumah yang kuat di belakang mereka di Budapest, tetapi mesti melakukan kejutan di Munich jika mereka mahu layak ke pusingan kedua buat kali kedua berturut-turut dalam Kejohanan Eropah. – AFP

See author's posts


TIV sektor automotif cecah 600,000 – 650,000 unit tahun ini

KUALA LUMPUR: Jumlah keseluruhan industri (TIV) sektor automotif dijangka mencecah antara 600,000 dan 650,000 unit tahun ini berdasarkan unjuran beberapa firma penyelidikan.

Hong Leong Investment Bank (HLIB) Research menjangkakan TIV mencapai 600,000 unit pada 2022, 17.9 peratus lebih tinggi berbanding 508,911 unit tahun lepas, dengan jangkaan penghantaran pesanan tinggi yang berterusan dalam beberapa bulan akan datang.

Dalam catatannya hari ini, ia berkata, pengeluar peralatan asal (OEM) sedang berusaha untuk mempercepatkan pengeluaran dan import bagi memenuhi pesanan tertunggak yang besar selain mengurangkan tempoh menunggu.

Tunggakan itu adalah disebabkan oleh pengecualian cukai jualan dan perkhidmatan (SST) automotif yang akan tamat walaupun ia masih terpakai untuk tempahan yang dibuat sebelum 30 Jun 2022 dan penghantaran dilakukan sebelum 31 Mac 2023.

“Kami percaya pesanan tertunggak semasa untuk industri kekal kukuh dengan lebih 300,000 unit. Walaupun jangkaan pemulihan TIV yang utuh sehingga akhir tahun (disokong oleh tunggakan pesanan tinggi), kami masih mengekalkan saranan ‘neutral’ pada sektor itu, kerana kami menjangkakan TIV lebih perlahan pada 2023,” kata HLIB Research.

Sementara itu, Kenanga Research mengekalkan saranan ‘’overweight’’ untuk sektor automotif dengan sasaran TIV pada 2022 sebanyak 650,000 unit dan 660,000 unit untuk tahun hadapan, berbanding unjuran Persatuan Automotif Malaysia (MAA) masing-masing sebanyak 630,000 dan 636,000 unit. – Bernama

See author's posts


Sarawak tuan rumah Sambutan Minggu Perpaduan Peringkat Kebangsaan

KUCHING: Terserlah dengan perpaduan kaum, menarik minat Kementerian Perpaduan memilih Bumi Kenyalang sebagai tuan rumah bagi sambutan Minggu Perpaduan Peringkat Kebangsaan pada 20 Mei depan.

Menteri Pembangunan Wanita, Kanak-Kanak dan Kesejahteraan Komuniti, Dato Sri Fatimah Abdullah berkata, beliau amat berbesar hati kerana Menteri Perpaduan Negara Datuk Aaron Ago Dagang telah memilih Sarawak untuk menjadi tuan rumah bagi sambutan Minggu Perpaduan pada tahun ini.

“Sarawak adalah negeri yang boleh dijadikan contoh untuk perpaduan yang jitu melibatkan antara budaya, kaum dan mengekalkan kerjasama yang erat,” katanya.

Beliau berkata demikian pada sidang media selepas menerima kunjungan hormat daripada Jabatan Perpaduan Negara dan Integrasi Nasional (JPNIN) Sarawak yang diketuai oleh Pengarah JPNIN Sarawak, Dirwana Azol di Bangunan Baitul Makmur, hari ini.

Bagaimanapun, katanya, lokasi untuk majlis berkenaan belum dimuktamadkan.

“Bagi pemilihan lokasi, ia belum diputuskan lagi dan akan dipilih menerusi mesyuarat yang akan diadakan pada 6 April ini,” katanya, antara lain bagi menyemarakkan semangat masyarakat Madani, seperti yang diinspirasikan oleh Kerajaan Perpaduan majlis ini akan dirasmikan ooleh Perdana Menteri, Datuk Seri Anwar Ibrahim.

Menteri Perpaduan Negara Datuk Aaron Ago Dagang pada 12 Januari lalu berkata, program ini akan dijadikan acara tahunan dan harapan beliau adalah untuk menjadikannya salah satu program yang tersenarai dalam kalender pelancongan negara.

Beliau berkata, sambutan Minggu Perpaduan Negara adalah berlandaskan tema ‘Perpaduan Dalam Kepelbagaian’, yang akan dipenuhi dengan pelbagai aktiviti ekspresi kasih, persahabatan dan persaudaraan yang akan memperkukuhkan semangat kekeluargaan.

Selain itu, inisiatif itu dijangka turut melibatkan pelbagai agensi kerajaan lain termasuk masyarakat majmuk.

Program yang dijadualkan berlangsung selama tujuh hari itu bakal dimulakan di Sarawak dan disusuli dengan negeri lain.

Kementerian Perpaduan pada tahun turut memberikan fokus yang berpaksikan kepada tiga teras utama Dasar Perpaduan Negara iaitu Patriostisme dan Demokrasi, Identiti Nasional dan Ekosistem Perpaduan.

Datuk Aaron Ago turut menyatakan bahawa kementeriannya akan memperkasa penghayatan terhadap lima prinsip Rukun Negara bagi membina perpaduan yang lebih erat dalam kalangan masyarakat.

Oleh NUR AIN OTSMAN

See author's posts


16 penyelam sertai Bengkel Terumbu Karang

MIRI: Seramai 16 penyelam menyertai Bengkel Kesedaran Pembersihan Terumbu Karang di Taman Negara Terumbu Karang Miri-Sibuti di sini, semalam.

Para penyelam terdiri daripada ahli Persatuan Wartawan Utara Sarawak (NSJ), Jabatan Bomba dan Penyelamat Malaysia (JBPM) dan Miri Divers Centre.

Datuk Bandar Majlis Bandaraya Miri (MBM) Adam Yii berkata, Taman Negara Marin Miri-Sibuti merupakan taman negara marin terbesar di negeri ini dan satu destinasi menarik untuk pelancong khususnya untuk menjalankan aktiviti menyelam.

Sehubungan itu, katanya, promosi atau usaha perlu dijalankan bagi mengkomersialkan taman laut itu kepada penggemar sukan menyelam.

“Taman Negara Marin ini kini mula diangkat sebagai produk pelancongan negeri sekali gus mampu menarik kehadiran kumpulan penyelam dari dalam dan luar negara.

“Bagaimanapun, operator pelancongan perlu giat mempromosikan taman negara itu sekali gus merancakkan industri pelancongan sukan air,” katanya kepada media selepas mewakili Menteri Muda Pelancongan Kesenian dan Kebudayaan, Datuk Sebastian Ting merasmikan bengkel tersebut yang dianjurkan oleh NSJA di Jeti Marina Bay di sini, semalam.

Yii berkata, kebersihan alam sekitar termasuk di dalam laut perlu dikekalkan bagi memastikan produk pelancongan Miri yang popular iaitu aktiviti menyelam, kekal sebagai salah satu penyumbang utama kepada ekonomi negeri ini.

“Inisiatif NSJA menganjurkan bengkel tersebut harus dicontohi oleh semua golongan  masyarakat.

“Walaupun para media sibuk dalam tugas harian,mereka tetap terlibat melibatkan diri secara sukarela dalam aktiviti kemasyarakatan,” katanya.

Turut hadir, Ketua Jabatan Bomba dan Penyelamat Malaysia (JBPM) Zon 6 Miri, Law Poh Kiong dan Presiden NSJA Andy Jong.

Oleh Liong Chai Ling

See author's posts


DAP patut minta DBKU lakukan sendiri

KUCHING: Parti Tindakan Demokratik (DAP) Sarawak sepatutnya meminta pihak Dewan Bandaraya Kuching Utara (DBKU) meletakkan sendiri tulisan Bahasa Mandarin pada papan tanda di sekitar bandar daripada melakukannya sendiri.

Pengerusi Parti Rakyat Bersatu Sarawak (SUPP) Cawangan Stakan Sim Kiang Chiok berkata, DAP menunjukkan contoh yang tidak baik dan mungkin menimbulkan kekacauan dan melanggar undang-undang negeri.

“Perbuatan mereka sama sekali tidak boleh diterima oleh parti politik yang mempunyai jumlah ahli yang terdiri daripada banyak peguam.

“DAP menyatakan mereka melakukan perkara itu kerana hilang tulisan bahasa Mandarin dan menuduh Gabungan Parti Sarawak (GPS) seperti UMNO dan Parti Islam Se-Malaysia (PAS).

“Namun perkara tersebut adalah tidak benar sama sekali kerana GPS sentiasa bersikap inklusif dan propaganda negatif DAP ini bertujan untuk memecah belah perpaduan kita yang sangat berharga dengan tujuan meraih undi,” katanya dalam kenyataan semalam.

Tegasnya, tindakan DAP itu adalah sangat tidak bertanggungjawap dan ia mengganggu keharmonian masyarakat serta melakukan politik di Sarawak seperti di tanah melayu dan mereka ditolak oleh rakyat Sarawak.

“GPS tidak menggunakan bangsa dan agama untuk meraih undi rakyat tetapi sebaliknya mendapat sokongan melalui dasar kita yang bertolak ansur, pelbagai kaum dan perkongsian kuasa di antara semua serta akan sentiasa melindungi perpaduan negeri.

Sehubungan itu, rakyat Sarawak harus bangkit dan berhenti disesatkan oleh DAP kerana mereka tidak menunjukkan prestasi baik dalam 22 bulan sebagai Kerajaan Persekutuan, malah Ahli Parlimen Padungan Wong Kim Wee telah mengundurkan diri dari parti itu jelas menunjukkan bahawa DAP bukan untuk Sarawak,” ujarnya.

Mengulas lanjut, Sim berkata di Stakan baru-baru ini, penduduk setempat juga mempunyai masalah yang sama dengan papan tanda jalan iaitu tulis Mandarin hilang atau pudar dan DAP berusaha mengambil kesempataan atas masalah itu namun ia telah segera digantikan oleh Majlis Perbandaran.

“Selain itu, beberapa jalan di kawasan bersejarah di Kuching mempunyai tulisan mandarin pada papan tanda dan DBKU masih membiarkan ia sehingga hari ini.

“Contohnya di Jalan Gambier, Jalan Ewe Hai, Jalan Carpenter, Jalan China, Jalan Khoo Hun Yeang, dan banyak lagi, namun di Main Bazzar, Jalan Wayang dan Jalan Green Hill tulis bahasa Mandarin telah hilang.

“Jalan-jalan ini berada di kawasan warisan kita dan menyimpan banyak sejarah kita, malah nama Mandarin mempunyai makna dalam sejarahnya dan mencerminkan budaya dan tradisi negeri seperti Jalan Carpenter dengan nama Mandarin adalah Attap St yang mencerminkan jalan lama itu terbakar pada akhir tahun 1800,” jelasnya.

See author's posts


Selamat menyambut Vishu, Tahun Baharu Tamil, Vaisakhi

KUALA LUMPUR: Yang di-Pertuan Agong Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong Tunku Azizah Aminah Maimunah Iskandariah merakamkan ucapan Selamat Menyambut Vishu, Tahun Baharu Tamil dan Vaisakhi kepada kalangan mereka yang menyambutnya.

“Selamat Menyambut Vishudan Selamat Menyambut Tahun Baharu Tamil. Selamat Menyambut Tahun Baharu kepada rakan-rakan kami daripada kalangan masyarakat Malayalee dan Tamil. Kami doakan anda semua akan beroleh kemakmuran, keamanan dan kegembiraan pada tahun ini.

“Walaupun ketika ini merupakan masa yang sukar, kita semua akan berjaya mengharunginya sebagai sebuah negara. Tekadkan harapan dan semangat dan bersama-sama kita semua akan berjaya. Duduk di rumah dan kekal selamat,” titah Seri Paduka berdua dalam hantaran di akaun Instagram Istana Negara.

Kepada kalangan mereka yang menyambut Vaisakhi, pasangan diraja itu bertitah: “Selamat Menyambut Vaisakhi kepada rakan-rakan Punjabi kami! Kami doakan anda semua dilimpahi kegembiraan, rahmat dan kemakmuran. Terus tabah, duduk di rumah dan kekal selamat tatkala kita mengharungi waktu yang mencabar ini.

“Kita mungkin berjauhan dengan orang tersayang kita ketika ini, tetapi kita tetap bersatu sebagai sebuah negara ketika kita memerangi pandemik ini. Keadaan akan bertambah baik dan kita akan kekal sebagai sebuah keluarga, sebuah negara, sebagai rakyat Malaysia,” titah Seri Paduka berdua.

Tahun Baharu Tamil disambut pada hari pertama bagi tahun itu dalam kalendar Tamil, manakala masyarakat Malayalee meraikan pestaVishu.

Vaisakhi, disambut semalam, adalah Tahun Baharu bagi masyarakat Punjabi dan Sikh serta juga merupakan pesta menuai musim bunga.–Bernama

See author's posts


Pusat spa, ‘wellness’, urut kaki dibenar beoperasi

KUALA LUMPUR: Kerajaan semalam membenarkan pusat spa, ‘wellness’   dan urut kaki, untuk beroperasi semula mulai 1 Julai ini, kata Menteri Kanan (Kluster Keselamatan) Datuk Seri Ismail Sabri Yaakob.

Beliau berkata, operasi pusat itu perlu mematuhi prosedur operasi standard (SOP) ditetapkan Majlis Keselamatan Negara dan Kementerian Kesihatan, seperti mengadakan pendaftaran dan pemeriksaan suhu badan, pemakaian pelitup muka, dan penyediaan pensanitasi tangan.

Beliau, bagaimanapunberkata, hanya pekerja warganegara Malaysia sahaja dibenarkan untuk bekerja di premis tersebut.

“Mereka juga perlu menjalani saringan Covid-19 sebelum dibenarkan beroperasi. Pengunjung perlu memuat turun aplikasi MySejahtera bagi usaha pemantauan,” katanya pada sidang media perkembangan Perintah Kawalan Pergerakan Pemulihan (PKPP) di sini semalam.

Sementara itu, turut dibenarkan dibuka semula ialah Mesyuarat, Insentif, Persidangan dan Pameran (MICE) dan pameran pelancongan serta perdagangan mulai 1 Julai ini.

Ismail Sabri berkata, bagi industri MICE hanya 250 orang dibenarkan pada satu-satu masa dan semua pengunjung perlu memuat turun aplikasi MySejahtera bagi pendaftaran masuk.

“Pihak penganjur perlu memastikan SOP seperti pendaftaran pengunjung dan pemeriksaan suhu badan, pengawalan keluar masuk pengunjung, serta jarak sosial dipatuhi,” katanya.

Dalam pada itu Ismail Sabri berkata, kerajaan juga bersetuju membenarkan ‘fitting’ pakaian dan kasut di premis menjual produk-produk tersebut.

“Cuma untuk kasut yang hendak dibeli (dan dicuba), digalakkan untuk menggunakan stokin sendiri sebelum membeli, jangan stokin yang dikongsi di kedai menjual kasut,” katanya.

Beliau juga berkata, kedai jahit juga sebenarnya telah dibenarkan dibuka  sejak awal lagi bersama kedai pakaian, dan kekeliruan yang timbul menyebabkan ramai tukang jahit tidak beroperasi.

Sementara itu, mengulas mengenai peniaga di pasar malam dan pasar pagi yang tidak memakai pelitup muka Ismail Sabri berkata, pihak berkuasa tempatan (PBT) boleh menarik balik lesen peniaga berkenaan.

Beliau berkata, walaupun Akta Pencegahan dan Pengawalan Penyakit Berjangkit 1988 atau Akta 342 tidak mewajibkan pemakaian pelitup muka kecuali mereka bergejala, ia merupakan SOP yang ditetapkan PBT sebelum membenarkan peniaga pasar beroperasi.

Ditanya sama ada kerajaan akan mengehadkan kapasiti pengunjung di rumah inap, Ismail Sabri berkata tiada had yang ditetapkan sekiranya rumah inap tersebut luas, namun amalan jarak sosial perlu dikekalkan.

Katanya, tiada had maksimum ditetapkan memandangkan setiap unit inap desa mempunyai keluasan tersendiri. – Bernama

See author's posts


NOVEL: ENSERA WAT BUJANG SUGI

BAKA tu meh tanju rumah endur Wat Bujang Sugi terengkah lebuh iya terejun ari Menalan Apai Sabit Bekaitmaya dini hari.

Tusun Ke-16

SUGI DIBAI BUNDAN MENGAP

“Nya alai kitai udah bebela. Kitai lalu beati mengap ngentakka mengkalat buluh lalang. Nuan enggau kami mengap, unggal. Jangka kami nuan tu endang lemambang,” ku Bundan bejaku enggau Sugi. Nyadi Bundan tu orang ke berumah di Sentangan Langit Renjan, Baruh Penyawan Pintu Ujan Ke Nelian Labuh Sayang. Iya tu endang Bundan ke udah dibunuh Sugi dulu ari nya tang diidupka Sugi baru. Taja pia, iya enda ngelala Sugi. Iya ke bendar, siku pan orang dia nadai nemu nya Sugi.

“Aku tu ukai lemambang tang enti kita mai, ka ga aku unggal,” kemah ku jaku Sugi laki Sedinang.

Udah perengka ke mayuh dibilang chukup disendiaka orang lalu adat ke dikena sida mengap semalam-malam nyentukka ke siang pan udah diberi orang, dia orang pan belabuh mengap, Bundan matak jalai lalu Sugi diasuh iya nyaut. Jubang nangkap kelembung. Bala bukai mayuh ga enggau. Dia Sugi ninga leka pengap sida Bundan tak naka penyelai.

“Nya alai lunyung dua kali lunyung,

Ke mengkabung puchuk raba,

Kini ke pandung kitai tu chundung?

Tentu tu ninggang perabung rumah sida Laja,” ku leka pengap Bundan.

Sugi pan lalu nyaut.

“Aie, lunyung dua kali lunyung,

Tu mengkabung puchuk empit,

Kini ke pandung kitai tu chundung?

Tentu tu ninggang perabung rumah Apai Sabit Bekait,” ku saut Sugi.

“Oh, salah leka pengap nuan nya unggal. Dini ka nyadi ninggang menua kitai empu,” ku Bundan.

Nya alai agi ga Bundan mengap baru.

“Nya alai kedua kali iya nyebut lekamain,

Lunyung dua kali lunyung mengkabung puchuk manding,

Kini pandung kitai tu chundung, nuju perabung rumah Keling”.

Baka nya ku leka pengap, nya baru betul,” ku Bundan.

“Nya mih unggal, aku nyaut,” ku Sugi.

“Lunyung dua kali lunyung mengkabung puchuk mumban, kini pandung kitai tu chundung, nuju perabung rumah Bundan,” ku leka pengap Sugi.

“Oh, salah leka pengap nya. Mabuk nuan tu unggal,” pia ku jaku sida Apai Sabit Bekait lalu ngangauka lantang iya Endu Lanchung Selung Bebelit, Endu Kerakau Keban Ulit. Nya ga Bunsu Apai Sabit Bekait, Orang ke berumah di Jerit Langit Mandang.

“Au dih Endu, bai pulai unggal nuan Endu. Intu manah-manah diau di sadau ke di panggau papan pantang; enggaika iya mabuk, enggaika iya mutah lalu telentang,” ku Apai Sabit Bekait.

SUGI BETEMU ENGGAU BUNSU SABIT BEKAIT

Dia orang mayuh, orang banyak, tak majak mengap. Sida bejalai nuju tengah rumah puting setak ngemayam punggang. Sugi lalu niki ngagai panggau Bunsu Sabit Bekait, Lanchung Selung Bebelit ke lalu malik ngagai iya.

“Au dih Sugi. Tu baru kami danjan nengali bulan. Tu baru kami lesi nengali hari. Parai mih kami tu nengali lantai laban nuan tu endang Sugi Ke Berani Agi Mit, Pedang Panjang Sintak Sandang Mali Salah Selit. Nuan tu ga Sugi laki Sedinang,” ku Bunsu Sabit Bekait, Endu Kerakau Keban Ulit. Semina iya aja ke ngelala Sugi, udah diajihka Sugi.

“Enti aku tu munsuh sabuh menua, enti aku nyerang numbangka bala, uji nuan ke ruai adi ambai, madahka sida apai nuan. Padahka aku tu munsuh enchabuh ngachau menua,” ku Sugi nganu Bunsu Sabit Bekait ke lalu nurun ke baruh. Iya tak tenjik-tenjik bediri di mua pintu; tak enda tau bejaku kelulu nyampau didinga. Dia dih malik mengandai tangkai berada.

“Kini ke nuan pansut dih Endu wai? Nuan tu jegit lansang kedubang. Nuan tu beli nimbun penyai orang. Kitai tu begawai, lapa nuan tak pansut ke ruai ditentang bala pengabang?” ku Apai Sabit Bekait.

Tak pulai dih tudah iya ke sadau baru. Iya lalu bejaku enggau Sugi sekali agi madahka diri mati.

“Kati nuan tadi enda madah ngagai sida karung tangkai mengandai, ngagai tubuh bala besai, orang ke begawai ngidang pengabang?” ku tanya Sugi.

Bunsu Sabit Bekait tak enda nyaut Sugi. Dia Sugi enda ga beati ka munuh Bunsu Sabit Bekait. Tak sinu ga ati Sugi di lempuang kandang dada. Sinu ga iya di leku perut indu tangkai perut raya ninga Bunsu Sabit Bekait, nya ga endang lantang anak sendia enggi Apai Sabit Bekait.

SUGI MADAHKA DIRI MUNSUH

Sugi pan lalu nurun ke baruh. Dia iya lalu ngebuka bedaru pintu bandir senaga madahka diri munsuh ke sabuh munuh mensia; madahka diri ngayau mulau bala. Tak manjung mih iya kaung-kaung munyi ke masuk kebung langit raya baruh penama bulan mansang.

Dia orang ke ngelaban Sugi tak begau sekayu rumah panjai. Peda munsuh nempuh baru datai di penyurai rumah panjang. Dia orang lalu bepantap ngijap bubu, betumbuk belabuh ngentum alu, bepantap randang rasau, betumbuk munyi ngentung papan timbau. Dia Sugi tak kediri-diri seorang-orang.

Bala munsuh nyau bebalutka Sugi magang-magang. Dia tak biau Sugi ke kanan baka reban nganti nunu. Biau iya ke kiba baka rampa Nanga Paku. Biau iya ke mua, peda semua mati lalu.

Dia dih munsuh nyau jarang baka lantai para penyalai leka rian. Tak nyau jarang-jarang bala sida Apai Sabit Bekait baka padi nawang belayan. Semua sida ke agi beguna nyau rari magang-magang. Siku pan nadai ga orang agi ngenan. Semina pala enggau bukang ke nyau besundang luntang. Semua sida ke mabuk mati telentang. Semina lantang Apai Sabit Bekait endang tak nadai dianu Sugi.

SUGI MULAIKA DIRI ARI LANGIT

Dia Sugi pan nyau betati ka pulai. Iya lalu nurun nengah tangga ambun ke besebun belayar midang lalu nepan di tangga ujan ke nelian labuh sayang. Iya tak lalu terengkah di tanju sida Endu Dara Sedinang. Hari maya nya urung manuk mengkukuk dini hari. Sugi ke merejuk ke langit nya ba pun lemai kemari.

Datai di baruh, Sugi lalu duduk dugau-dugau napatka panggau papan pantang, napatka balai seduai iya Sentalau ke Rerangau Inggar Panjung, Wat Igat Keretachat Pangkung Kerumung. Hari pan nyau tawas teberingkas siang. Babi nyau bemunyi nelentangka dulang.  Manuk nyau bekerauk mengkukuk ngenjun gelanggang. Dia sida indai bujang besai ke rerengai nimang lantang. Dinga gempung labu sida sekayu batang betung landu bala indu munyi deru guntur betinggang. Hari nyau udah tawas teringkas siang. Sedinang pansut ke ruai lalu rengangai ngangau makai.

“Makai, dih ambai, makai. Makai dih laki aku Sugi ke dendam dalam ati,” ku jaku Endu Dara Sedinang. Iya agi bedau sinu di leku kandang lempuang. Tak benung ngenang mengandai tangkai menimang iya.

“Au Sedinang wai. Oh, tak enda rajin aku tu makai ngisi kamai tandan lempuang kau Endu Sedinang. Uji nuan pansut dulu ke tanju Sedinang masai alai jugu lang beparang,” ku Sugi. Dia Sedinang tak bejalai betunda-udi sekaki nyurung mansang enggau Sugi.

Lebuh datai di tanju, Sugi pan lalu muka temilah buluh lalang. Iya mansutka Sentukan Buban, Apai Sedinang enggau Indai Sedinang. Sedinang nguing lalu malik panggung nentang. Iya balat tekenyit panggung tegepang.

“Kemaya seduai pulai dih mengandai tangkai menimang?” ku tanya Sedinang.

“Au dih Endu anak lantang. Nyauka mati kami dua beradi tangkai menimang nuan. Nyauka parai nyenggai lemai enggau orang ke Sungai Mantai Dagang tang kami dua seninjik diambi Sugi laki nuan, Endu Sedinang,” kemah ku jaku mengandai tangkai menimang.

Dia Sedinang lalu nyabak ke di awak pelangka dada sinu ninga jaku leka serebana enggi memangku tangkai berada. Tak angkat Sedinang lalu merap Sugi, malik ke bukai lalu merap apai enggau indai iya ke baru datai nyerimbai tawas siang. Dia orang lalu begau magang-magang.

“Kemaya nuan ngayau dih Sugi mulau mansang nyerang? Kemaya tinda nuan ke mai bala ngerumpang liba kuta penjuang?” ku Sedinang.

“Au dih Sedinang. Ukai seduai iya diambi aku Sedinang. Seduai iya ga diambi laki nuan Bujang Paku Lawang,” ku Sugi.

Dia Sedinang tak lalu enda nyaut. “Au dih Sugi. Nuan tak enda badu-badu ka beduan ngayahka orang,” ku Sedinang.

Nyau keleju tudah Sentukan Buban ke dia, iya tak nyau napatka panggau iya begurau tuntun berang. Iya lalu duduk dungu-dungu baka batu galang melintang. Iya lalu duduk besila nyalai begundai balang begumba ke bemata malik nentang. Indai Sedinang pan lalu pulai ke bilik dalam ngeruang.

Lekaka genteran jaku nya, enda ulih tesa baka nesa laja juing pematang, enda ulih tiap baka niap singkap engkerawai midang. Udah Sugi ke datai dia, agi ga Bujang Paku Lawang mai Sugi bepekit pengering tulang. Sedinang pan bejaku lalu nagang.

“Enggai aku ditagang nuan Sedinang. Aku tu ga anak lelaki ke berani mutus garang,” ku Sugi.

PEKIT NEBANG KAYU

Bujang Paku Lawang mai Sugi ngambi kayu. Nya alai ka ga Sugi laki Sedinang. Bujang Paku Lawang pan lalu nebang mengilas sekayu pemanah iya, mesai gantang. Kayu nya dilumpung Bujang Paku Lawang semilan luntang lalu diempaska iya di menalan tanah nyapan tinggang ruman padi bangang.

Sugi nurun ari rumah lalu nebang sebatang tapang ke tumbuh di seberai ai masai alai mandi sekali nyungga undang. San Sugi batang tapang enggau dan-dan nabanka renyuan madu midang niti sentali jalai ulang. Dia orang tak begau sekayu rumah panjai sehari tajai terebai burung terebang. Sugi mansa Bujang Paku Lawang ke benung ngetak mengilas di tengah menalan.

Dia dih indu singut tak lalu malut tudah Bujang Paku Lawang. Bujang Paku Lawang rari ngagai peregah rumah panjang. Dia dih medung iya nyau begantung kibung tinggi begitang. Peda mua enggi iya tak selampur sup, mata iya nadai ngelala meda orang. Dia Sugi lalu bejaku enggau singut enda ngasuh sida agi malut Bujang Paku Lawang.

Peda dan batang tapang enggi Sugi tak nyau nadai agi betipan mengkang, muti batang agi meruan. Diengkah Sugi manah-manah di peregah rumah  nyementang. Peda tak udah meruan sepintu selumpung tak udah sedia magang-magang; tak udah dibelah nadai belampang. Orang sekayu rumah panjai nya, tak semina ngangkut untung diri empu laban kayu ke diambi Sugi nya nadai ngemayuh nya utai bisi ke disalai awakka rangkai lama nyanggang. Tudah Bujang Paku Lawang tak bedau tabin dibalut singut pansut ari sukut dan tapang.

Oleh JANTAN UMBAT

See author's posts


Jangan khuatir isu pengeluaran MyKid tangguh – Fatimah

KUCHING: Menteri Pembangunan Wanita, Kanak-Kanak dan Kesejahteraan Komuniti, Dato Sri Fatimah Abdullah memberi jaminan tidak akan ada masalah berkaitan urusan pendaftaran meskipun pengeluaran MyKid kanak-kanak baru lahir ditangguh selama enam bulan.

Katanya, ia tidak seharusnya menimbulkan kekhuatiran pihak ibu bapa memandangkan sijil lahir juga diterima sebagai dokumen pengenalan diri.

“Berdasarkan kenyataan Ketua Pengarah Jabatan Pendaftaran Negara (JPN) (Datuk Ruslin Jusoh) pengeluaran MyKid terpaksa ditangguh.

“Sehubungan itu, saya meminta kepada semua ibu bapa untuk melaksanakan tanggungjawab yang wajib iaitu mendaftar kelahiran anak di JPN tidak kira sama ada pengeluaran MyKid ditangguh atau disambung semula,” katanya.

Beliau berkata demikian ketika dihubungi Utusan Sarawak hari ini bagi meminta ulasannya mengenai isu penangguhan pengeluaran MyKid yang baru lahir selama enam bulan.

Fatimah berkata, sijil lahir juga boleh digunakan untuk sebarang urusan pendaftaran memandangkan ia merupakan dokumen pengenalan diri yang sah.

Kelmarin, Datuk Ruslin Jusoh berkata pengeluaran MyKid bagi kanak-kanak yang baru lahir perlu ditangguh selama enam bulan berikutan masalah kekurangan bekalan mikrocip yang turut terkesan di peringkat global sejak pandemik Covid-19 melanda dunia.

Bagaimanapun katanya, proses permohonan baharu masih diteruskan dan ibu bapa perlu menunggu untuk tempoh masa yang lebih lama kerana JPN akan menyelesaikan permohonan secara berperingkat.

Oleh RYNNA SHA’ERRA

See author's posts


Varian Delta menular di luar Auckland

WELLINGTON:  Wabak Delta menular di luar Auckland, mendorong Perdana Menteri Jacinda Ardern untuk menambah sekatan pergerakan di wilayah-wilayah lain.

Terdapat 32 kes koronavirus baharu pada hari Ahad di Auckland, yang telah menjalani perintah berkurung sejak pertengahan Ogos dan dua kes di wilayah Waikato, sekitar 147 kilometer di selatan Auckland.

Ardern berkata, beberapa bahagian di wilayah itu akan menjalani perintah berkurung selama lima hari.

Katanya, kerajaan akan memutuskan pada hari Isnin sama ada 1.7 juta penduduk Auckland perlu menjalani perintah berkurung di seluruh New Zealand.

Ketika sebahagian besar penduduk negara ini sudah kembali kepada kehidupan normal, bandar di North Island masih menjalani sekatan pergerakan.

“Kami melakukan segala yang mampu untuk memastikan kes-kes itu terbatas di Auckland,” kata Ardern.

Selama ini New Zealand adalah di antara negara yang merekodkan sifar kes jangkitan pada tahun lalu.

Namun wabak varian Delta menular pada bulan Ogos lalu memaksa New Zealand melaksanakan sekatan pergerakan.

Arden memberi jaminan bahawa sekatan pergerakan berakhir jika 90 peratus populasi menerima vaksinasi sepenuhnya.

Pada masa ini New Zealand merekodkan 46 peratus vaksinasi.

Vaksinasi penuh akan menjadi syarat bagi warganegara bukan New Zealand yang tiba di negara ini mulai 1 November, kata Menteri Respons Covid-19, Chris Hipkins pada hari Ahad. –AFP

See author's posts


8 kanak-kanak antara maut dalam kebakaran

PHILADELPHIA: Jacuita Purifoy kehilangan 10 ahli keluarga apabila kebakaran memusnahkan sebuah rumah tiga tingkat yang telah diubah suai di Philadelphia mengorbankan 13 orang pada Rabu lalu.

“Kakak perempuan saya dan anak saudara saya telah tiada. Mereka tidak akan kembali lagi,” kata lelaki berusia 37 tahun itu di luar sekolah rendah berhampiran tempat keluarga mangsa saling menghiburkan antara satu sama lain.

Pejabat Datuk Bandar Philadelphia berkata, bahawa 12 orang termasuk lapan kanak-kanak terbunuh dalam kebakaran itu.

Dalam kejadian itu, Purifoy kehilangan tujuh saudara yang lebih muda dan yang bongsu berusia setahun.

Tiga daripada saudara perempuan Purifoy juga maut dalam kebakaran di perumahan awam di daerah muzium terkenal di timur Amerika Syarika (AS) di Fairmount.

“Saya terkejut. Saya tidak tahu apa yang perlu saya lakukan. Saya tidak tahu apa yang perlu saya katakan.

“Mereka sepatutnya meneruskan kehidupan dan mati kerana usia tua, bukan daripada perkara yang boleh dielakkan,” kata Purifoy.

Pegawai berkata, lapan lagi berjaya menyelamatkan diri, manakala dua lagi dimasukkan ke hospital, seorang daripadanya adalah anak saudara Purifoy berusia lima tahun.

Di Sekolah Rendah Bache-Martin, satu blok dari lokasi bencana, sebuah trak Salvation Army menghulurkan bekalan kepada saudara mara yang terjejas.

Siasatan

“Ini (kebakaran) antara paling tragis dalam sejarah bandar kita, kehilangan begitu ramai orang dengan cara yang begitu tragis,” kata Datuk Bandar Jim Kenney.

Timbalan Pesuruhjaya Jabatan Bomba Philadelphia, Craig Murphy berkata, kebakaran itu adalah yang paling teruk pernah dilihatnya dalam tempoh 35 tahun bekerja.

Tambahnya, masih terlalu awal untuk menyatakan punca kebakaran, tetapi pihaknya sedang menyiasat.

“Kami sedang dalam proses menyiasat perkara ini ke tahap tertinggi yang kami boleh. Kami menggabungkan semua sumber kami,” ujarnya.

Katanya, terdapat empat alat pengesan asap di dalam bangunan itu, namun tiada satu yang berfungsi.

Bangunan itu dimiliki Pihak Berkuasa Perumahan Awam (PHA) Philadelphia yang mengatakan pengesan kali terakhir diperiksa pada Mei 2021 dan beroperasi dengan baik pada masa itu.

“Kehilangan nyawa yang tidak dapat dibayangkan ini menggegarkan kami semua di PHA,” kata Ketua Pegawai Eksekutif Kelvin Jeremiah dalam satu kenyataan.

“Pegawai mendapati api besar datang dari tingkat dua rumah tiga tingkat itu apabila mereka tiba pada 6.40 pagi dan mengambil masa hampir sejam untuk mengawalnya, kata Jabatan Bomba.

Jelas Murphy, sekitar 26 orang tinggal di bangunan itu yang mana lapan orang di tingkat satu dan 18 orang di tingkat dua dan tiga.

Tragedi

Tidak jelas berapa ramai orang berada di dalam bangunan semasa kebakaran.

“Jelas sekali tragedi itu berlaku dan kami semua berduka atasnya. Tetapi, kami tidak boleh membuat penilaian terhadap bilangan orang di dalam rumah itu,” kata Kenney.

Rumah tiga tingkat itu diubah suai menjadi dua pangsapuri, menurut polis yang dipetik dalam Philadelphia Inquirer.

Kawasan perumahan itu terletak hanya beberapa blok berjalan kaki dari Muzium Seni Philadelphia dan Muzium Rodin.

“Ia adalah satu tragedi yang ‘hebat’ di kejiranan kami,” Ruslan Boroviy, seorang paderi di Gereja Katolik Ukraine Saint Nicolas yang terletak berhampiran.

Angka kematian hampir dua kali ganda berbanding kebakaran di Philadelphia pada 2008, apabila tujuh pendatang maut selepas pemanas minyak tanah meletup di kompleks bata tiga tingkat. -AFP

See author's posts